text:
LONGO DIA 10
Gukombelela mu fami gudi itshi?
Sendesa mu tangua dikulu, Yehowa wanatshigina egi fami yagasue ibalegese tangua hamoshi mukunda nu gukolesa gudivua guawo n’enji nu gukolesa gudivua guawo hakhawo. (Mikhuala 6:6, 7) Hene phoso yagasue, Mathemua a Yehowa anasha lusugu mu fami ha gukombelela hamoshi: gusolula ndaga ya Nzambi ha fundo dia guhuima gudi gudivua nu nzala ya fami yawo. Ikhale wanakhala aye hakhaye, gubalegesa tangua luholo lununu hamoshi nu Nzambi ha gulonguga lumene watomba mu Biblia idi yabonga.
Gudi tangua dia gusuena hehi nu Nzambi. “Musuene hehi nu Nzambi, nu muene mbawusuena hehi nu enue.” (Yakoba 4:8) Tuanajiya Yehowa muabonga tangua tudi mulonguga ndaga jiavula jiatalela gimuthu gienji nu midimo yenji idi yagusonegewa mu katshi dia Mbimbi yenji. Njila ya leba ya gusendesa gukombelela mu fami idi ya guzangula minuta yazonda ha gutanga Biblia hamoshi mu dijui diakoma, nga guhata programa ya Khalasa dia Mudimo wa Teyokrasi. Muajiya guhana muthu mungoshi gitshinyi gia gutanga, gungima athu agasue ajiya guzuelela ndaga muamona mu Biblia.
Gudi tangua dia gusuena hehi mu fami. Gudivua gua mala nu akhetu, mvuaji nu ana guana kola gula adi nu gulonguga gua Biblia mu katshi dia fami. Yidi naye gukhala tangua dia gusuanguluga, guhuima enji tangua dinyi muthu wagasue wana nengenena nu gusuanguluga phoso nu phoso. Mvuaji jiajiya gutomba mene jia bonga ha gutalela ivuo ya anawo, gifua mene jidi mu zulunalo Inzo ya Leha ya Mutaledi nu Tugumuga! nga mu site yetu, jw.org. Muajiya guzuelela ndaga yingoshi ana enu ataganele na yo mu khalasa enji luholo lua guyinunga. Muajiya gulonguga ngimbo mbajiyimbiwa lusugu lua gudibungisa, enji gudia ndambo jia ima gungima dia gukombelela mu fami.
Tangua mudi mubalegesa phoso nu phoso mukunda nu gukombelela Yehowa hamoshi mba dikuatesa muthu agasue mu fami ha gusuanguluga nu Mbimbi ya Nzambi, enji Nzambi mba usagumuna muavula ngolo jienu.
Mukunda natshi tuana gudibambela tangua ha gukombelela mu fami?
Luholo lutshi mvuaji jiajiya gukalagala mukunda tangua diene dikhale dia gusuanguluga mu fami?


c: text/html

text:
KIBATULU SAMANU
Kuebhi Kuala Athu Afú?
Ihi ibhita n’etu kioso ki tu fuá?
Tuene mu fuá mukonda diahi?
Mukonda diahi ki tu tululukisa kuijiia o kidi kia lungu ni kufuá?
ÍII O IBHUIDISU iene mu di bhanga athu mu jimidi ja mivu. Íii o ibhuidisu ia beta-kota. Kuoso-kuoso ku tua tungila, o itambuijilu íii ia tu tokala.
2 Mu kibatulu kia bhiti, tua tange kuma o sata ia Jezú Kristu ia jikula o njila phala o muenhu ua kalelaku. Tua di longo ué kuma o Bibidia i tanga kuila, “Ki ku kala dingi kùfua.” (Dijingunuinu 21:4) Kienhiki, etu enioso tuene mufuá hanji. O Sobha ia unjimu Solomá uambe kuma, “Ió oso ala ni muenhu ejiia kuila a-nda kúfua.” (Ndongixi 9:5) Tuene mu bhanga ioso phala tu kale ku muenhu mu thembu ia soko. Kienhiki, tuene mu dibhula hanji se ihi i bhita ni etu kioso ki tu fuá.
3 Kioso kifuá o muthu u tua zolo, tu kala ni mukondo. Nange tu dibhula: ‘Ihi ia mu bhita ni muéne? Muéne ua mu tala hadi? Ua mu tu mona? Tu tena ku mu kuatekesa? O kuila saí kizuua tua-nda ku mu mona dingi?’ O jingeleja ku mundu a tambuijila o ibhuidisu íii mu ukexilu uéngi. A mukuá a longa kuma se eie u muthu uambote ua-ndaia ku diulu, maji se eie u muthu ua iibha ua-ndaia bhu kididi kia túbhia. O jingeleja ja mukuá a longa kuma mu kufuá athu a kituka jinzumbi phala ku kala ni jikuku jâ. A mukuá ué, a longa kuma athu a mu fuá, aia ku mundu uéngi phala ku a fundisa, anga a kala ni mikutu iéngi, mba a a vuala dingi.
4 O ilongesu ioso íii ia jingeleja, iala ni ndunge imoxi ngó—kuma saí kima ku mukutu uetu ki kala ni muenhu kioso kiafuá o muthu. Kála kiexile mu longa o jingeleja m’ukulu ni lelu, kuma ku’alunga, tu tena ku mona, kuívua ni ku banza. Kiebhi kiki ki tena ku bhita? Ioso ku mukutu uetu ni ibanzelu ietu iene mu kalakala kumoxi ni uongo uetu. Kioso ki tu fuá, o ibanzelu ni kilunji kietu ni ima ia kamúkua ku mukutu uetu, ki u kalakala ubheka uâ mu ididi ioso-ioso. Ku’alunga o uongo ki u kalakala dingi.
MU KIDI IHI I BHITA KU’ALUNGA?
5 Ioso i bhita ku’alunga, ki ki kutu phala Jihova o Mubhangi ua uongo. Muéne uejiia o kidi, mu Dízui diê o Bibidia, muéne u jimbulula o ukexilu ua ió afú. O ilongesu ia kidi ienii: O muthu kioso kia fuá, ka kala dingi ku muenhu. Mukonda o kufuá o ku kamba o muenhu. O afú ka mono dingi, kévu dingi, ka banze dingi. Ki tuala ni kima ki tunda ku mukutu uetu kioso ki tu fuá. Etu ki tuala ni muenhu mba nzumbi kioso ki tu fuá.*
6 Kioso Salomá kia zubha kuzuela kuila athu ala ku muenhu ejiia kuma saí kizuua a-nda fuá, muéne ua soneka: “Maji o ió afú kiá k’ejiia dingi kima kioso-kioso.” Muéne ua lombolola o kidi kiki, kioso kiambe kuma, athu afú kiá k’ejiia dingi kima kioso-kioso; “kana-mu dingi kikalakalu, mba ufunu, mba uhete, mba kuijiia kuoso-kuoso mu [mbila].” (Ndongixi 9:5, 6, 10) Kiene kimoxi ué, o divulu dia Jisálamu 146:4, dizuela kuma kioso o muthu kiafuá “o ilunji ié ioso ia di boto.” Kioso ki tu fúa ki tu kala dingi ku muenhu. O muenhu uetu ua difuangana kála mulengu ua nvela. Kioso o mulengu ki ujima, uene ki u ie bhu kididi kioso-kioso. Maji ujimuka ngó.
IHI IA ZUELA JEZÚ IA LUNGU NI KUFUÁ
7 Jezú Kristu ua zuela ia lungu ni ukexilu ua athu afú. Kiki kia bhitile kioso kiafú Lázalu o diiala diejidile kiambote. Jezú uambela o maxibulu mê: “Kamba dietu Lázalu uaii ku kilu.” O maxibulu a banzele kuma Jezú, ua mesenene ku zuela kuila Lázalu ua zeka mu ukexilu ua ku nhoha, mukonda dia uhaxi phala ku disanza. Ene a di nganele. Jezú ua jimbulula: “Lázalu, uáfu.” (Nzuá 11:11-14) Tala kuma Jezú ua sokesa o kufuá kála kilu. Lázalu ka kexile ku diulu mba bhu kididi kia túbhia. Muéne ka disangele ni ji-anju mba ni jikuku jê. Lázalu ka kexile ni mukutu uéngi kioso kiafú. Muéne ua zeka mu kufuá, mu kilu kionene sé nzoji. O ibatulu ia mukuá ia Bibidia i sokesa ué o kufuá kála o kilu. Mu kifika, kioso o dixibulu Xitevá a mu bundu ni matadi katé kiafú, o Bibidia i zuela kuma muéne ua ‘zeka mu kufuá.’ (Ikalakalu 7:60) O poxolo Phaulu ua soneka ué, ia lungu ni athu mu izuua iê, akexile mu kilu kia kufuá.—1 Kolindo 15:6.
8 O kuila iexile o vondadi ia Nzambi kuila athu a fuá? Kana! Jihova ua bhange o muthu phala ku kala mu ixi katé ku hádia. Kála ki tua di longo kiá mu dimatekenu dia divulu didi, Nzambi ua tula o dikaza dia dianga mu palaízu ia iuka. Muéne ua a zediuisa ni sauidi ia iuka. Jihova ua mesenene ngó o mbote iâ. O kuila o jitata ja jihenda ji mesena kuma an’ê a tala o hadi ia ku kuka ni ia ku fuá? Mu kidi, kana! Jihova ua zolo an’ê, iu ua mesena kuila en’ê a kala ni kisangusangu mu ixi katé ku hádia. Ia lungu ni athu, o Bibidia izuela: ‘Jihova ua te o muenhu ua kalelaku mu muxima uâ.’ (Ndongixi 3:11) Nzambi ua tu bhange ni vondadi ia ku kala ku muenhu katé ku hádia. Muéne ua jikula o njila phala o vondadi íii i dikumbidila.
ATHU ENE MU FUÁ MUKONDA DIAHI
9 Mukonda diahi-phe athu a fuá? Phala kuijiia o kitambuijilu, tua tokala ku di longa ihi ia bhiti kioso ki kua kexile ngó o diiala ni muhatu umoxi mu ixi. O Bibidia ijimbulula: “Jihova Nzambi anga u sabhukisa mu mavu mbutu ioso ia mixi ia uabha ku mesu, ia uabha ue ku i dia.” (Dimatekenu 2:9) Maji mua kexile kima, ene ka tokalele ku ki bhanga. Jihova uambela Adá: “Ku mixi ioso mu díbhia u die-ku kioso ki ua mesena; maji ku muxi-phe ua kuijiia kiauabha ni kiaiibha kana kudia-ku; mukonda o kizuua ki ua kà dia-ku, ijiia na-kiu kuma ua kà fua muene.” (Dimatekenu 2:16, 17) O kitumu kiki ki kia bhonzele ku ki belesela. Mukonda kua kexile mixi ia mukuá i bhana ibundu ia tokalele kudia Adá ni Eva. Maji a bhele kithangana kia kuidikisa o kisakidilu kua Io ua a bhana ioso ia kexile na-iu, katé muene ni muenhu ua iuka. Mu ku belesela kuâ, eji kuidikisa ué o ku xila kuâ, ku ungana ua Tata iâ ia diulu, ni kulondekesa kuila a zolele o milongi iê ia uabha.
10 Kienhiki, o dikaza dia dianga a solo ku bhukumukina Jihova. Mu kaxi ka nhoka, Satanaji uebhula Eva: “Kifua Nzambi ua mi kidika kudia ku mixi ioso ia díbhia?” Eva uambe kana: “Ku ibundu ia mixi ioso mu díbhia tudietu; maji muxi ngó umoxi uala mu kaxi ka díbhia, uene ua tu kidika kudia ibundu iê; kuma Nzambi uambe, uixi: ‘Kana kudia-ku, mba kukuata-ku ngó, phala ki mu fue.’ ”—Dimatekenu 3:1-3.
11 Satanaji uambe, “Makutu, ki mua-nda kufua. Mukonda Nzambi ua k’ijiia kuma kizuua ki mu dia-ku, mua-nda kutona mesu, mu sokela ni Nzambi, mu ijiia kia uabha ni kia iibha.” (Dimatekenu 3:4, 5) Satanaji ua mesene ku bhangesa Eva kuxikina kuma, muéne ueji nganhala se ua dile o kibundu kia a kidika. Kála kia mu zuelele, muéne ueji tena ku sola o kima kia uabha ni kia iibha; muéne ueji bhanga ioso ia mesena. Satanaji uambe ué kuma Jihova ua tange makutu ia lungu ni kudia o kibundu. Eva uévu Satanaji. Kienhiki, muéne ua katula o kibundu iu ua udi. Muéne ua bhana ué muadi uê, iu ua udi ué. Ene ka ki bhange sé ku kijiia. Ene a kijidile kuma akexile mu bhanga kima ki kia tokalele ku ki bhanga phala Nzambi. Mukonda dia kudia o kibundu, ene a bhukumukine mu vondadi iâ, o kitumu kia a bhele. Ene a bhukumukina Tata iâ ia diulu ni ungana uê. Ki kua kexile muloloki, mukonda dia ku bhukumukina o Mubhangi uâ!
12 Phala kuidikisa: Kiebhi ki ueji divua se o mona u ua mu sase ni henda ioso, u ku bhukumukina kalé ni henda? Kiki, kieji ku bhekela malamba avulu. Xinganeka ngó, kiebhi kia divuile Jihova kioso Adá ni Eva kia solo o njila iâ, mu bhana o dikunda kua muéne.
13 Ki bhua kexile kima kieji bhangesa Jihova kuehela Adá ni Eva ku kala ni muenhu katé ku hádia. Ene afú, kála kia a zuelele Nzambi. Adá ni Eva kene dingi ku muenhu. Ene kai ku diulu. Tuejiia kiki, mukonda dia kibhuidisu kia bhangele Jihova kua Adá, kioso kia mu bhukumukina. Nzambi uixi: “Katé ki ua kà vutuka ku mavu; mukonda kuene ku ua tundile; kuma eie uala u mavu, ku mavu kuene ku ua kà vutukila.” (Dimatekenu 3:19) Nzambi ua bhange Adá ni fufutila ia mavu. (Dimatekenu 2:7) Ande dia kiki, Adá ka kexile muthu. Kienhiki, kioso Jihova kiambe kuma Adá ueji vutuka ku mavu, mu kidi Muéne uakexile mu zuela kuma Adá ueji vutuka kála kia kexile ande dia ku mu bhanga. Adá ueji kala sé muenhu, kála o mavu a mu bhangele na-iu.
14 Adá ni Eva eji kala ku muenhu katé ni lelu, maji ene afú mukonda dia ku bhukumukina Nzambi, kienhiki a te kituxi. O kikuma ki tu bhangesa ku tá o kituxi mba o kufuá o kituxi kia Adá kia lundula o muiji ué uoso. (Loma 5:12) O kituxi kiki kia difuangana kála uhaxi u tua lundula, kuma ki bhuala muthu u tena ku u lenga. O kima kiki ki bhekela o kufuá, kála kio bhubhidile. O kufuá nguma, ki dikamba kana. (1 Kolindo 15:26) Tua tokala ku sakidila Jihova, mu ku bhana o kukula, phala ku tu bhulula ku nguma íii!
O KUIJIIA O KIDI KIA LUNGU NI KUFUA KI TU KUATEKESA
15 Ioso i longa o Bibidia ia lungu ni ukexilu ua kufuá, i tu tululukisa. Kála ki tuejiia kiá, athu afú ka tena dingi ku kala ni ndolo, mba mukondo. Ki bhuala kima ki tu bhangesa ku kala ni uôma uâ, ene ka tena ku tu bhanga kiaiibha. Ene ka tena ku tambula o kikuatekesu kietu, ene ué ka tena ku tu kuatekesa. Etu ki tu tena ku zuela nau, ene ka tena kuzuela ni etu. Atuameni a jingeleja a longa mu makutu mâ kuma, ene a tena ku kuatekesa athu afú, kienhiki athu a xikina ku atuameni iâ, ene mu futa kitadi phala na zuelela bhu kididi kiâ. Maji kuijiia o kidi ki tu kuatekesa phala ka tu nganale ku ilongesu íii ia makutu.
16 O kuila o ilongesu ia ngeleja iê iala kumoxi ni ilongesu ia Bibidia ia lungu ni athu afú? O ilongesu ia jingeleja javulu ki iala kumoxi ni ilongesu ia Bibidia. Mukonda diahi? Mukonda o ilongesu iâ, i tunda kua Satanaji. Muéne u longesa o jingeleja ja makutu phala ku bhangesa athu kuxikina kuila, kioso kifuá o muthu, muéne u kala ni muenhu mu nzumbi. O makutu a Satanaji i bhangesa athu ku sondoloka ku mbandu ia Jihova Nzambi. Kiebhi-phe?
17 Kála ki tua di longo kiá ku dimatekenu, jingeleja ja kamúkua ji longa kuma se o muthu ua iibha, kioso kia fuá, muéne uia mu kididi kia túbhia tua mu zukuta. O ilongesu íii ki i bhana kijingu kua Nzambi. Jihova, o Nzambi ia henda ka bhangesa athu ku tala o hadi íii. (1 Nzuá 4:8) Ihi i u banza ia lungu ni muthu, phala kubazela o mon’ê ua mu xibhakela u mu tá o lukuaku mu túbhia? Ueji xila o muthu iú? Ueji kala ni vondadi ia ku muijiia? Kana! Mu kidi, ueji mu mona kála muthu ua iibha. Kienhiki-phe, Satanaji ua mesena ku tu xikinisa kuma Jihova u zukutisa athu mu túbhia katé ku hádia!
18 Satanaji u bhangesa ué o jingeleja ku longa kuma kioso athu kia fuá a bhiluka jinzumbi, ji tua tokala ku xila ni ku a bhana ujitu. A longa ué kuma o jinzumbi jiji, ji tena ku kala makamba a nguzu mba jinguma. Athu avulu a xikina o makutu enhá. Ene ala ni uôma ua jinzumbi, ni a a bhana kijingu ni ubhezelu. O Bibidia i longa kuma athu afú ala kála a mu zeka, kienhiki, tua tokala kubheza ngó o Nzambi ia kidi, Jihova, o Mubhangi uetu.—Dijingunuinu 4:11.
19 O kuijiia o kidi kia lungu ni athu afú, ki ku fikidila ku ilongesu ia makutu ia jingeleja. I ku kuatekesa ué o kuijiia o ilongesu ia kamúkua ia Bibidia. Mu kifika, kioso ki uijiia kuila o athu afú kai ku diulu, o kikanenu kia ku kala ni muenhu ua kalelaku mu palaízu mu ixi, ki beta ku kala kidi phala eie.
20 M’ukulu, o diiala dia iuka Jobe uebhula kiki: “Muthu n’a fu, mbé ua kà kala dingi ni muenhu?” (Jobe 14:14) O muthu uafú u tena dingi ku vutuka ku muenhu? Ioso i longa o Bibidia ia lungu ni kufuá ki tu tululukisa, kála kia-nda londekesa o kibatulu ku pholo.
IHI I LONGA O BIBIDIA
- Athu afú ka tena dingi ku mona, kuívua mba ku banza.—Ndongixi 9:5.
- Athu afú a mu nhoha; ene ka mu tala dingi hadi.—Nzuá 11:11
- Etu tuene mu fuá mukonda tua lundula o kituxi kia Adá.—Loma 5:12.
* Phala ku dilonga dingi ia lungu ni izuelu “muenhu” mba “nzumbi,” nga ku dióndo, tanga o Kibandekesu.
Ibhuidisu
1-3. Ibhuidisu iahi ia bhanga athu ia lungu ni kufuá, ni itambuijilu iahi i bhana o jingeleja?
4. Ndunge imoxi iahi iala na-iu o jingeleja ia lungu ni kufuá?
5, 6. Ihi i longa o Bibidia ia lungu ni ukexilu ua athu afú?
7. Jezú ua sokesa o kufuá ni ihi?
8. Kiebhi ki tuejiia kuma Nzambi ka mesenene kuila athu a fuá?
9. Kitumu kiahi kia bhana Jihova kua Adá, ni mukonda diahi o kitumu kiki ki kia bhonzele ku ki belesela?
10, 11. (a) Ihi ia bhangesa o dikaza dia dianga ku bhukumukina Nzambi? (b) Mukonda diahi o ku bhukumuka kua Adá ni Eva kuexile maka onene?
12. Ihi i tena ku tu kuatekesa kuijiia kiebhi Jihova kia divuile, kioso Adá ni Eva kia solele o njila iâ?
13. Ihi iambele Jihova ieji bhita ni Adá kioso kieji fuá, ni ihi íii ilombolola?
14. Mukonda diahi tuene mu fuá?
15. Mukonda diahi i tu tululukisa kuijiia o kidi kia lungu ni afú?
16. Nanhi uene mu bhana o ndunge ku ilongesu ia jingeleja, ni kiebhi kia ki bhanga?
17. Mukonda diahi o ilongesu ia lungu ni ku zukutisa athu mu túbhia ki i bhana kijingu kua Jihova?
18. Kuebhi kua tundu o ilongesu ia jingeleja ja makutu ia kubheza athu afú?
19. O kuijiia o kidi kia lungu ni kufuá, ki tu kuatekesa kuijiia o ilongesu iebhi ia Bibidia?
20. Kibhuidisu kiahi ki tua-nda di longa mu kibatulu ku pholo?

robotstxt: allowed

filter: keep


text:
Ihi i u banza ia lungu ni hádia?
O kuila o ngongo . . .
ia-nda kala ngó kiki?
ia-nda iibha dingi?
inga ia-nda uabha dingi?
IHI I ZUELA O BIBIDIA
‘Nzambi . . . u a kondona o masoxi moso ku mesu mâ! Ki ku kala dingi kùfua, nè ngó mukôndo, mba ku dila, mba ku kata. Mukonda ima ia diangele-ku, ia bhiti.’
O IZUELU ÍII ILOMBOLOLA IHI PHALA EIE
kalakalu iambote i sangulukisa.
Ki kua-nda kala dingi mauhaxi mba hadi ioso-ioso.
Ku zediua, ku kala ni muenhu ua kalelaku ni muiji ni makamba.
TUA TOKALA KU XIKINA MU MILONGI IA BIBIDIA?
Tua tokala, mukonda dia ima iiadi:
Nzambi u tena ku kumbidila o kikanenu kiê. Jihova Nzambi, muéne ngó a mu tumbula mu Bibidia kuila “Muteni-a-Ioso,” mukonda o kutena kuê ki kuene disukilu. (Dijingunuinu 15:3) Muéne ngó u tena ku kumbidila o ikanenu iê, ni ku lungulula o ukexilu ngongo ietu. O Bibidia i zuela kuila ‘Nzambi u kumbidila o ima ioso.’
—Matesu 19:26.
Nzambi ua mesena ku kumbidila o kikanenu kiê. Mu kifika, Jihova ua ‘mesena ku bheka,’ ku muenhu ió afú kiá.
—Jobe 14:14, 15.
O Bibidia i zuela ué kuila o Mon’a Nzambi, Jezú ua sake o jihaxi. Mukonda diahi muéne ua bhange kiki? Mukonda muéne ua mesenene ku ki bhanga. (Marku 1:40, 41) Jezú ua londekesa kiambote o kídifua kia Tat’ê, ni vondadi iê ia ku kuatekesa ió a bhindama.
Tu tena ku dielela kuila, Jihova ni Jezú a mesena ku tu kuatekesa ku kala ni muenhu ua zediua!
XINGANEKA
Kiebhi Nzambi, kia-nda lungulula o ukexilu ua ngongo ietu?
O Bibidia i tambuijila o kibhuidisu kiki mu divulu dia MATESU 6:9, 10 ni DANIIELE 2:44.


text:
Musoso 38: O 12 Kia Alondi
TALA o ibundu íii ia mu tuta o maiala. Tala o kisaka kionene kia jiuva. Kua bhingile maiala aiadi ku kiambata ku mbangala. Tala o jifiku, ni jilomá. O ibundu íii ia uabha ia mu tunda kuebhi? Mu ixi ia Kanana. Lembalala kuma, ku Kanana kuene kua tungile Mbalahamu, Izake, ni Jakobo. Maji mukonda dia nzala ia kexile koko, Jakobo ni muiji uê endele mu tungila ku Ijitu. Kindala kua bhitile kiá 216 dia mivu, Mozé ua mu kuendesa akua Izalaiele mu ku vutuka ku Kanana. Ene a tula mu kikangalakata bhu kididi a ki xana Kadexi.
Mu ixi ia Kanana mua tungile athu a iibha. Kienhiki, Mozé ua tumikisa 12 kia alondi, iu uambela: ‘Tungununenu se athu avulu a tungu-mu, se ene akua nguzu iavulu. Tungununenu se o ixi ia uabha phala ku i dima. Ki mu dijimbe, mu ku vutuka mu bheka-ku ibundu.’
Kioso kia vutuka mu Kadexi, alondi a tangela Mozé: ‘Kidi muene, o ixi iambote.’ Kienhiki, phala kuidikisa kuila kidi, a bhana Mozé o ibundu ia bhekele. Maji o 10 dia alondi exi: ‘O mundu kuenhoko athu onene ni aiibha kinene. A-nda tu jibha se tu fikisa ku a tambula o ixi.’
Akua Izalaiele kiévu kiki uôma ua kuata. Exi, ‘Tamanu se tua fuile ku Ijitu, mba mu kikangalakata kuku.’ ‘A-nda tu jibha mu ita, an’etu ni ahatu-etu a-nda ku ambata. Ndoko tu sole mutuameni uéngi bhu kididi kia Mozé, ni tu vutuk’etu ku Ijitu!’
Maji kiiadi kia alondi a dielela kua Jihova, a fikisa ku tululukisa o mundu. Majina mâ Josuué, ni Kalebe. Ene exi: ‘Ki mu kale ni uôma. Jihova uala n’etu. Ki kia-nda bhonza ku tambula o ixi.’ Maji o mundu ka-ndalele kuívua. Katé ué a mesene ku jibha Josuué ni Kalebe.
Jihova ua dizangalele kiavulu, ni uambela Mozé: ‘Ki bhuale muthu uala ni 20 a mivu, ua-nda bokona mu ixi ia Kanana. Enu mua mono o madiuanu u nga bhangele mu Ijitu, ni mu kikangalakata, maji né kiki ki mua dielela kôkuami. Mukonda dia kiki mua-nda nhunga mu kikangalakata mu 40 a mivu, katé kiafuá o muthu ua sukina-ku. Josuué ngó ni Kalebe a-nda bokona mu ixi ia Kanana.’
Dialuilu 13:1-33; 14:1-38.
Ibhuidisu
- Mu fikula, ihi ia ku uabhela mu kisasa kiki kia jiuva, ni kiki kia tundu kuebhi?
- Mukonda diahi Mozé ua tumikisa 12 kia alondi ku londa o ixi ia Kanana?
- Kioso kia vutuka o dikuinhi dia alondi, ihi ia tangela kua Mozé?
- Kiebhi kiedikisa o alondi kuma a dielela kua Jihova, ni kiebhi kia exanene?
- Mukonda diahi Jihova ua dizangalele, ni ihi muéne iambela Mozé?
Ibhuidisu ia mukua
- Tanga Dialuilu 13:1-33
. Nanhi a mu solele phala ku londa o ixi, ni kithangana kiahi ene kia kexile na-kiu? (Dia. 13:2, 3, 18-20)
Mukonda diahi Josuué ni Kalebe ka banzele kála alondi a kamúkua, ni íii i tu longa ihi? (Dia. 13:28-30; Mat. 17:20; 2 Kol. 5:7)
- Tanga Dialuilu 14:1-38.
Ngolokela iahi ia lungu ni ku longolola a tuameni mu kilunga kia Jihova tua tokala kuívua? (Dia. 14:2, 3, 27; Mat. 25:40, 45; 1 Kol. 10:10)
Kiebhi o divulu dia Dialuilu 14:24, didikisa kuma Jihova u zola o jiselevende jê, kála muthu ni muthu? (1 Jis. 19:18; Jisa. 15:3)


text:
KIBATULU KUINHI NI ITATU
Xila o Ujitu ua Muenhu
1. Nanhi ua tu bhana o muenhu?
JIHOVA muéne “Nzambi ia muenhu.” (Jelemiia 10:10) Muéne o Mubhangi uetu, ua tu bhana o muenhu. O Bibidia i zuela: “Eie muene ua bhange ioso mu vondadi iê.” (Dijingunuinu 4:11, NW) Jihova ua mesenene kuila tu kala ni muenhu. O muenhu ujitu uonene ua tu bhana muéne.—Tanga Jisálamu 36:9.
2. Kiebhi ki tu tena kusanguluka ku muenhu?
2 Jihova ua tu bhana ioso i tua bhindamena phala tu kale ku muenhu, kála o kúdia ni menha. (Ikalakalu 17:28) Maji muéne ka tu bhana ngó o ima íii, ua mesena ué kuila tu sanguluka kiavulu ku muenhu. (Ikalakalu 14:15-17) Phala kusanguluka ku muenhu, tua tokala tu belesela o ijila ia Nzambi.—Izaia 48:17, 18.
NZAMBI U BHANA VALOLO KU MUENHU
3. Ihi ia bhange Jihova kioso Kaini kia jibha phang’ê Abele?
3 O Bibidia i tu longa kuila, Jihova u bhana valolo ia dikota ku muenhu uetu ni mienhu ia akuetu. Mu kifika, kioso Kaini—mon’â Ada ni Eva—kia kexile ni njinda iavulu ia ndeng’ê Abele, Jihova ua dimuna Kaini kuila ua tokalele kutululuka. Maji Kaini kevu Jihova, ua futuluka dingi iu ua “lungulukila Abele, phang’ê, hé u mu jibha.” (Dimatekenu 4:3-8) Jihova ua kaxtikala Kaini mukonda dia kujibha Abele. (Dimatekenu 4:9-11) Kienhiki, kiluezu kia dikota kukala ni njinda mba kuzemba muthu, mukonda i tu suínisa kubhanga ima ia iibha ku akuetu. O muthu u bhanga kiki, ka tena kukala ni muenhu ua kalela-ku. (Tanga 1 Nzuá 3:15.) Phala kusangulukisa o muxima ua Jihova, tua tokala tu zola athu oso.—1 Nzuá 3:11, 12.
4. O kijila kia bhele Nzambi kua akua Izalaiele kia kuila “kana kujibha mukuenu”, ki tu longa ihi ia lungu ni ujitu ua muenhu?
4 Mu kubhita jimidi ni jimidi ja mivu, Jihova ua bhana kua Mozé Dikuinhi dia Ijila, mu kulondekesa kuila muéne u bhana valolo ia dikota ku muenhu. Kijila kimoxi kiambele kiki: “Kana kujibha mukuenu.” (Matendelelu 5:17) Se muthu ua jibhile mukuâ mu vondadi, muthu iú a tokalele ué ku mu jibha.
5. Kiebhi Nzambi kia divua ia lungu ni kuseluka?
5 Kiebhi Nzambi kia divua ia lungu ni kuseluka? Katé muene ni muenhu ua mona mu mala, uala ni valolo ia dikota kua Jihova. O Ijila ia Bhana Jihova ku akua Izalaiele, iambele kuila, se mu kala muthu u lokola muhatu uemita, mukonda dia kiki o mona mu divumu ufua, o muthu iú a tokalele ku mu jibha. (Tanga Makatukilu 21:22, 23; Jisálamu 127:3.) Kiki ki tu longa kuila, o kuselukisa mba kukatula o mona mu mala, kituxi bhu pholo ia Nzambi.—Tala o Kibandekesu kia 28.
6, 7. Ihi i tua tokala kubhanga phala kulondekesa kua Jihova kuila tua mu bhana valolo ku muenhu?
6 Kiebhi ki tu tena kulondekesa kua Jihova kuila tu bhana valolo ia dikota ku muenhu uetu ni mienhu ia akuetu? Ki tu tokala kubhanga kima ki tesa o muenhu uetu ni ua akuetu mu iluezu. Ki tu tokala kuxibha makanha mukonda o makanha a tena ku tu katesa ni ku tu jibha.
7 Nzambi muéne ua tu bhana o muenhu ni mukutu, kienhiki tua tokala tu bhanga ima i uabhela muéne. Mu kiki, tua tokala tu langa kiambote o mukutu uetu. Se tu kamba kubhanga kiki, tua-nda xila bhu pholo ia Nzambi. (Loma 6:19; 12:1; 2 Kolindo 7:1) Ki tu tena kubheza Jihova, ua tu bhana o muenhu, se tu kamba kubhana valolo ku muenhu. Sumbala ku bhonza kueha o maukexilu a iibha, Jihova ua-nda ku tu kuatekesa se tu bhanga nguzu, mukonda muéne u bhana valolo ia dikota ku muenhu.
8. Ihi i tua-nda bhanga phala ki tu te o muenhu uetu ni ua akuetu mu iluezu?
8 Tua mono kiá kuila o muenhu uala ni valolo ia dikota. Jihova ua tu dielela kuila tua-nda langa kiambote o muenhu uetu ni mienhu ia akuetu. Tu bhanga kiki, mu kuendesa kiambote o dikalu dietu mba bixi. Tu lenga ué o itonokenu ia iibha i tena kuta o muenhu uetu mu iluezu. (Jisálamu 11:5) Tua tokala kubhanga ué ioso phala ku tungisa kiambote o nzo ietu. Jihova ua tumine akua Izalaiele: “Kioso ki u tunga onzo iobhe, o bhu hòngo kondoluesa-bhu kifikidilu bhu ditala dioso di u iudika-bhu, phala ki mu langumuke muthu bhu hòngo ié, anga eie uiza mu mulonga ua manhinga, exi, uajibha.”—Matendelelu 22:8.
9. Kiebhi ki tua tokala kutalatala o iama?
9 Jihova ua mesena kuila, tu langa kiambote o iama. Muéne u tuehela kujibha iama phala kudia ni kubhanga izuatu. Muéne u tuehela ué kujibha iama se iene ia mesena ku tu bhanga kia iibha. (Dimatekenu 3:21; 9:3; Makatukilu 21:28) Maji ki tu tokala kubhanga kima kia iibha ku iama mba ku i jibha ngó mukonda tua mu tonoka.—Jisabhu 12:10.
XILA O MUENHU
10. Kiebhi ki tuejiia kuila o manhinga a lombolola muenhu?
10 O manhinga ala ni valolo ia dikota bhu pholo ia Jihova, mukonda ene a lombolola muenhu. Kioso Kaini kia jibha Abele, Jihova ua mu tangela: “Dízui dia manhinga dia phang’é dia dikola kokuami tundé mu mavu.” (Dimatekenu 4:10) O manhinga a Abele akexile mu lombolola muenhu. Jihova ua kaxtikala Kaini mukonda dia kujibha Abele. Kioso kia bhiti o Diluviu mu izuua ia Noué, Jihova ua londekesa dingi kuila, o manhinga muenhu. Jihova uehela Noué ni muiji uê kudia xitu. Muéne uambe: “Ima ioso ia muenhu, iene mu kuenda, i kale kúdia kuenu; mukuá ki nga mi bhana idima ia uisu, iene ioso kindala nga mi bhana na-iu.” Maji kuexile kima kimoxi kia fudisa Jihova o ku ki dia: “O xitu-phe ki mu i die ni muenhu uê, o manhinga.”—Dimatekenu 1:29; 9:3, 4.
11. Kitumu kiahi kia lungu ni manhinga, kia bhanene Nzambi kua akua Izalaiele?
11 Mu kubhita 800 a mivu kioso Jihova kia tangele Noué kuila ka tokalele kudia manhinga, muéne ua tangela dingi o mundu uê: “Luamukua ué, o uoso-uoso mu an’a Izalaiele, mba mu jinzuangiza joso jala ku nhunganena momu’â, anga u ta unhanga ua xitu mba njila ioso i tokala ku i dia, manhinga mê a ma bhubhisile bhoxi, nda a a vumbike ni mavu.” Jihova uambe dingi: “Kana kúdia manhinga.” (Ijila 17:13, 14) Jihova ua mesenene hanji kuila, o mundu uê u bhana valolo ku manhinga. Ene a tokalele kudia o xitu, maji o manhinga kana. Mu kujibha kiama phala ku kidia, ene a tokalele kubhubhisila o manhinga mê bhoxi.
12. Ihi i banza o Jikidistá ia lungu ni manhinga?
12 Mu kubhita mivu, kioso kiafu Jezú, o jipoxolo ni tufunga mu kilunga mu mbanza ia Jeluzaleme, a bhangele kiônge phala kutonginina o jimbandu ja Kitumu kia bhele Nzambi kua akua Izalaiele, ja tokalele hanji ku ji kaiela kuala o Jikidistá. (Tanga Ikalakalu 15:28, 29; 21:25.) Jihova ua a kuatekesa o kuijiia kuila o manhinga akexile hanji ni valolo phala muéne, ni kuila o Jikidistá a tokalele ué kubhana valolo ku manhinga. O Jikidistá ku hama ia dianga, ka tokalele kudia manhinga mba xitu ni manhinga mê. Se a ki bhangele, kieji kala kituxi kia dikota kála o kubheza iteka ni kubhanga undumbu. Tundé ku hama ia dianga, o Jikidistá ja kidi jene mu dituna kudia mba kuxibha manhinga. Abha lelu? Katé lelu, Jihova ua mesena kuila tu bhana valolo ia dikota ku manhinga, mukonda kima kikôla.
13. Mukonda diahi o Jikidistá ka te manhinga mu mukutu?
13 O kuila kiki kilombolola kuila o Jikidistá ka tokala kuta manhinga mu mukutu? Kiene, ka tokala. Jihova ua tu tangela kuila ki tu tokala kudia ni kuxibha manhinga. O dotolo se u ku tangela kuila kana kunua uhôlua, o kuila ueji u zuila mu mixibha? Mu kidi kana! Kiene kimoxi ué, o kitumu kia kuila ki tu tokala kuxibha né kudia manhinga, kilombolola kuila ki tu tokala kuta manhinga mu mukutu.—Tala o Kibandekesu kia 29.
14, 15. Mukonda diahi o Jikidistá a tokala kuxila o muenhu ni kubelesela Jihova?
14 Maji se a tu tangela kuala o dotolo kuila, tua-nda fuá se ki tu te manhinga mu mukutu? Kala muthu ua tokala kusola se u belesela o kitumu kia Nzambi kia lungu ni manhinga mba kana. O Jikidistá a bhana valolo ia dikota ku ujitu ua muenhu, kienhiki tua-nda sota milongo ia mukuá phala kudisanza; maji ki tua-nda xikina ku tu ta manhinga mu mukutu.
15 Tu bhanga ioso phala tu kale ni sauídi iambote, maji kuma o manhinga kima kikôla phala Nzambi ki tua-nda xikina kuta manhinga mu mukutu. O kubelesela Jihova kia beta-dingi-kota, o kulebhesa o muenhu uetu mu ku mu bhukumukina ndenge. Jezú uambe: “Uoso ua mesena kubhulula muenhu uê, ua-nda ku u texi; o uoso u texi muenhu uê mukonda diami, ua-nda ku u bonga.” (Matesu 16:25) Tua mesena kubelesela Jihova, mukonda tua mu zolo. Muéne uejiia o ima i tu bhanga kiambote, tu bhanga ué kiki mukonda o muenhu uala ni valolo ia dikota bhu pholo ia Jihova.—Jihebeleu 11:6.
16. Mukonda diahi o jiselevende ja Nzambi a mu belesela?
16 O jiselevende ja Nzambi a mesena kiavulu kubelesela o kitumu kiê kia lungu ni manhinga. Ene ka-nda dia né kuxibha manhinga, ka-nda xikina ué kuta manhinga mu mukutu phala kudisanza. * Maji a-nda sota milongo ia mukuá phala kudisanza. A xikina ni kidi kioso kuila o mubhangi ua muenhu ni ua manhinga, ua beta kuijiia o ima i bhanga kiambote kua ene. O kuila eie u xikina kuila Jihova ua beta kuijiia o ima i ku bhanga kiambote?
NZAMBI UEHELE NGÓ O ATHU KUBHANGA KIMA KIMOXI NI MANHINGA
17. Ihi ngó ia tokalele kubhanga akua Izalaiele ni manhinga?
17 Mu kitumu kia bhana Nzambi kua Mozé, muéne uambe: “Muenhu ua xitu uala mu manhinga; kiene ki nga mi bhela-u ku thandu’a kalatódio mu ku mi jimuina kikuma, mienhu ienu phala ibhanduluke; mukonda o manhinga ene ngó a tena kubhanga kiamenga kizelesa o mienhu ia athu.” (Ijila 17:11) Kioso akua Izalaiele kia kexile mu ta kituxi, ene eji bhinga muloloki kua Nzambi mu kusatela kiama ni kubhinga ku mukunji ua dikota phala kubhubhisa manhinga ku thandu’a kalatódio mu tembulu. Iú uene ngó o ukexilu uehele Jihova akua Izalaiele kubhanga ni manhinga.
18. Mbote iahi i tu katula ku sata ia Jezú?
18 Kioso Jezú kieza mu ngongo, muéne ua bhingana o kitumu kia kusatela iama mu kubhana o muenhu uê mba manhinga phala o muloloki ua ituxi ietu. (Matesu 20:28; Jihebeleu 10:1) O muenhu ua Jezú ua kexile ni valolo ia dikota, kioso Jihova kia mu fukununa iu ua vutuka ku diulu, Jihova ua jikula o njíla phala o athu kukala ni muenhu ua kalela-ku.—Nzuá 3:16; Jihebeleu 9:11, 12; 1 Phetele 1:18, 19.
19. Ihi i tua tokala kubhanga phala ‘ki tu kale ni kikuma kia manhinga ma muthu?’
19 Tu sakidila kiavulu Jihova mu ku tu bhana o ujitu iú ua dikota ua muenhu! Mukonda dia kiki, tuene mu tangela o athu kuila se ene a xikina Jezú, a-nda kala ni muenhu ua kalela-ku. Etu tua zolo kiavulu o athu, mukonda dia kiki, tu bhanga ioso phala kua longa phala a tambule o muenhu. (Izekiiele 3:17-21) Se tu bhanga kiki, tua-nda zuela kála kia zuela Phaulu: “Nga zele, kana muthu mudienu u texika, o manhinga mê ni ma ngi kala ko-kuami. Kuma ki nga fulu ku mi jimbuila o mutendelu uoso ua Nzambi.” (Ikalakalu 20:26, 27) Tu londekesa kuila tu xila o muenhu mu ku tangela o athu ia lungu ni Jihova ni valolo i bhana muéne ku muenhu.
^ kax. 16 Phala kuijiia dingi ia lungu kuta manhinga mu mukutu, tanga o jimbandu 77-79 mu divulu ‘Kala mu Henda ia Nzambi,’ a di bhange ku Jimbangi ja Jihova.


text:
Disá 10
Kiebhi ki u Tena Kuijiia o Ubhezelu ua Kidi
1. O kuila kuene ubhezelu ua kidi?
Jezú uambe ku akaiedi’ê kuila kuene ngó ubhezelu umoxi ua kidi. Ua difu ni njila iambata ku muenhu ua kalelaku. Jezú uambe: ‘Athu ofele ngó a kaiela’ o njila íii. (Matesu 7:14) Nzambi u xikina o ubhezelu ua bhanga kala kia tumina mu Mak’â mê. O abhezi a kidi ala ni kixikanu kimoxi.—Tanga Nzuá 4:23, 24; 14:6; Efezo 4:4, 5.
2. Ihi iambe Jezú ia lungu ni Jikidistá ja makutu?
Jezú ua dimuna kuila o jipolofeta ja makutu eji nganala o abhezi a kidi. Ene a di bhangesa kala abhezi a kidi. Mu jingeleja jâ, ene amba kuila abhezi a kidi. Maji eie u tena kuijiia se abhezi a kidi mba kana. Kiebhi? O Jikidistá ja kidi ene ngó ala ni ukexilu uambote, enda mu jinjila ja iuka.—Tanga Matesu 7:13-23.
3. Kiebhi ki u tena kuijiia o ubhezelu ua kidi?
Ejiia o ijimbuete ia abhezi a kidi:
O abhezi a kidi, a xila o Bibidia mukonda Mak’â Nzambi. Ene a belesela o itumu ia Bibidia. Mukonda dia kiki, o ubhezelu ua kidi, ki u difu ni ubhezelu ua makutu, ene mu katula o milongi mu ilunji ia athu. (Matesu 15:7-9) O abhezi a kidi ka longo kima, n’a bhanga kima kiéngi.—Tanga Nzuá 17:17; 2 Timote 3:16, 17.
O akaiedi a kidi a Jezú a xila o dijina dia Nzambi, Jihova. Jezú ua xila o dijina dia Nzambi mu ku d’ejidisa. Muéne ua kuatekesa o athu kuijiia Nzambi, ua a longo uê ku samba phala o dijina dia Nzambi na di xile. (Matesu 6:9) A nanhi ene mu tumbula o dijina dia Nzambi mu sanzala iê?—Tanga Nzuá 17:26; Loma 10:13, 14.
O Jikidistá ja kidi a boka o Utuminu ua Nzambi. Nzambi ua tumikisa Jezú ku boka o njimbu iambote ia Utuminu. O Utuminu ua Nzambi uene ngó u tena ku zediuisa o ngongo. Jezú ua boko katé mu kizuua kiafú. (Luka 4:43; 8:1; 23:42, 43) Muéne uambe kuila o akaiedi’ê eji boka o njimbu íii. Se a ku tudila o njimbu ia Utuminu ua Nzambi ku muthu, u fika kuila muéne ua tokala mu ubhezelu uebhi?—Tanga Matesu 24:14.
O akaiedi a Jezú ka bhange mbandu ia mundu iú ua iibha. O akaiedi a Jezú ka di te mu maka a jinguvulu. (Nzuá 17:16; 18:36) Ene ka bhange ima ia iibha, mba ku kala ni ukexilu ua mundu iú.—Tanga Tiiaku 4:4.
O Jikidistá ja kidi a di zolo mudiâ. O Mak’â Nzambi a a longa ku xila o athu a ifuxi ioso. Sumbala o abhezi a makutu a di ta mu ita ia ifuxi, o abhezi a kidi, ka xikina ku bhanga ita. (Mikeia 4:1-3) O Jikidistá ja kidi, ni henda ioso a bhana o kithangana kiâ, ni jimbote jâ phala ku di kuatekesa ni ku di suínisa mudiâ.—Tanga Nzuá 13:34, 35; 1 Nzuá 4:20.
4. Kiebhi ki u tena kuijiia o ubhezelu ua kidi?
Jikidistá jebhi a katula o milongi mu Mak’â Nzambi, a xila o dijina dia Nzambi, a boka o utuminu ua Nzambi u bheka o kidielelu ku mundu? Kibuka kiebhi kiene mu londekesa o henda, a zembe o ita? Ihi i u banza?—Tanga 1 Nzuá 3:10-12.
DI LONGE DINGI
Mu Kidi Ihi i Longa o Bibidia?


text:
UENDELU UA UKIDISTÁ
Londekesa o Idifua ia Nzambi—O Kulenduka
MUKONDA DIAHI KIMA KIAMBOTE KUBHANGA KIKI:
O kulenduka, ku tu kuatekesa kukala ni ukamba uambote ni Jihova.—Jis 138:6
O kulenduka, ku tu kuatekesa ue kukala ni ukamba uambote ni akuetu.—Fi 2:3, 4
O ku di zangeleka, kubhekela maka a dikota.—Ji 16:18; Ize 28:17
KIEBHI KI TU TENA KUBHANGA KIKI:
Bhinga kikuatekesu, kumbidila o milongi ia-nda ku bhana.—Jis 141:5; Ji 19:20
Kala polondo phala kukuatekesa akuenu.—Mat 20:25-27
Kana kuehela o uhete mba maujitu u uala nau, ku ku bhangesa kudizangeleka.—Lo 12:3
TALA O VIDIU, LENGA O IMA I ZOZESA O UFIIELE UÉ—O KUDIZANGELEKA; MU KUSULUKA, TAMBUIJILA O IBHUIDISU IA KAIELA:
O ukexilu u tu londekesa kioso kia tu bazela, u londekesa ihi ia lungu n’etu?
Kiebhi o misambu i tu kuatekesa kukala ni ukexilu ua kulenduka?
Kiebhi ki tu tena kulondekesa o kulenduka?


text:
O Kuila mu Batula o Ukamba ni Muthu a mu Kaie mu Kilunga?
Etu ki tu batula ukamba ni Jimbangi ja Jihova a a batizala kiá, ka mu boka dingi o njimbu iambote mba ku dilunga n’etu mu kilunga. Mu kidi, tu sota o athu enhá phala ku a suínisa dingi o ku kolesa o ukamba uâ ni Nzambi.
Etu ki tu kaie ni lusolo o muthu ua te kituxi kia dikota. Maji se mbangi ia Jihova a mu batizala kiá, u jijidila ku ta kituxi mu ku bhukumukina o ijila ia Bibidia anga ka diela o ituxi iê, a mu kaia mu kilunga mba ki tu di lungu nê dingi.
O Bibidia ni kidi kioso i zuela: “Muthu ió ua bhukumuka mu tubhudienu mudienu.”
Ihi i tuamba se diiala uala ni muhatu ni tuana, Jimbangi ja Jihova, a mu kaia mu kilunga? Sumbala ka-nda kala dingi kala kia kexile m’ukulu ni muiji uê, o undandu ki u bhu kana. O ukamba mu ukaza, ni ku di zola, ni maka alungu ni muiji, ki u bhu kana.
O athu a a kaie mu kilunga a tena kuia mu iônge. Se ene a mesena, a tena ku a bhana milongi ku tufunga tua kilunga. A bhanga kiki phala ku kuatekesa o muthu ua te o kituxi ku diela o ituxi iê ni ku vutuka mu kilunga phala ku kala dingi Mbangi Jihova. O athu a a kaie mu kilunga, a diela o ituxi iâ anga alondekesa vondadi ia ku kaiela o itumu ia Bibidia, a a tambulula kiambote mu kilunga kioso kia vutuka mu kilunga.


text:
KIBATULU KUINHI NI ITATU
O Ubanzelu ua Nzambi ua Lungu ni Muenhu
Kiebhi Nzambi kia mona o muenhu?
Kiebhi Nzambi kia mona o kiselu?
Kiebhi ki tu xila o muenhu?
O POLOFETA Jelemiia uambe, “JIHOVA, muene Nzambi ia kidi-èlele.” (Jelemiia 10:10) Kienhiki, Jihova Nzambi, muéne o Mubhangi ua ima ioso iala ni muenhu. O ji-anju ku diulu ambe: “Mukonda [eie] Muène ua bhanga ioso, o vondadi ié iene ia i bhangesa kuiza-ku.” (Dijingunuinu 4:11) Kioso kia kexile mu kuimbila kiximanu kua Nzambi, o Sobha Davidi uambe: ‘Ko kué kuene kuala o fixi kia muenhu.’ (Jisálamu 36:9) O muenhu, ujitu ua Nzambi.
2 Jihova u dikila ué o muenhu uetu. (Ikalakalu 17:28) Muéne u tu bhana o kúdia, o menha, o kitembu ki tuene mu bhuima, ni ixi. (Ikalakalu 14:15-17) Jihova uene mu bhanga kiki, phala o muenhu uetu ku uabha. Maji phala ku kala ni muenhu uambote, tua tokala ku di longa o itumu ia Nzambi, ni ku i belesela.—Izaia 48:17, 18.
IDIKISA KU XILA O MUENHU
3 Nzambi ua mesena kuila, tu xila o muenhu—ki kale o muenhu uetu, mba ua akuetu. Mu kifika, mu izuua ia Adá ni Eva, o mon’ê, Kaini ua kexile ni njinda ia vulu ia ndeng’ê, Abele. Jihova ua dimuna Kaini kuila, o njinda iê, ieji ku mu bhangesa ku ta kituxi kia dikota. Kaini ka xikana o kitendelesu kiki. Muéne ‘ua kuata phang’ê, Abele, iu ua mu jibha.’ (Dimatekenu 4:3-8) Jihova ua kaxtikala Kaini, mukonda dia ku jibha phang’ê.—Dimatekenu 4:9-11.
4 Kua bhiti mivu ia vulu, Jihova ua bhana itumu ku akua Izalaiele, phala ku a kuatekesa ku mu sidivila kiambote. Mukonda o itumu íii, a i bhanene mu kaxi ka polofeta Mozé, iene a ixana Kitumu kia Mozé. Mbandu ia kitumu kiki kiambe: “Kana kujibha mukuenu.” (Matendelelu 5:17) Kiki, a kidikisa ku akua Izalaiele, kuila Nzambi u xila o muenhu, o athu a tokala ku xila o mienhu ia akuâ.
5 Ihi i tuamba ia lungu ni muenhu, ua mona uala phala ku mu vuala? Mu Kitumu kia Mozé, ku jibha o mona mu mala dia mama, kituxi. Katé ué Jihova ua uabhela o muenhu iú. (Makatukilu 21:22, 23; Jisálamu 127:3) Kiki, kilombolola kuila o ku jibha o mona mu mala, mba kiselu, kituxi.
6 Ku xila o muenhu, kujimbulula ku zola akuetu. O Bibidia izuela: “Muthu uoso u zemba phang’iê, kijibhangânga. Enu mua k’ijiia-phe kuma, kana kijibhangânga uala ni muenhu ki uàbhua.” (1 Nzuá 3:15) Se tua-ndala ku kala ni muenhu ua kalelaku, ki tua tokala ku kala ni unguma ku muxima, ua lungu ni mukuetu, mukonda o ku zemba, kuene ku bhekesa o ijibhangânga. (1 Nzuá 3:11, 12) Tua tokala ku di longa ku zola akuetu.
TUIDIKISA KUILA TUA XILA O MUENHU
- kana ku katula muenhu ua mona mu mala
- kueha o ibhangelu ia xidi
- kana ku kala ni unguma ku muxima
7 Kiebhi ki tu xila o muenhu uetu? Mu kidi, athu ka-ndala kufuá, maji a kamúkua a lueza o muenhu mu utonokenu. Athu avulu, ene mu xibha makanha, ni diamba. O ima íii, i bhanga kia iibha ku mukutu uetu, i jibha ió ua mu i bhanga. O muthu u bhanga o ima íii, ka mono o muenhu kála ukôla. O ima íii, ia xidi ku pholo ia Nzambi. (Loma 6:19; 12:1; 2 Kolindo 7:1) Phala ku sidivila Nzambi kála kia mu uabhela, tua tokala ku xisa o ima íii. Sumbala o ku bhanga kiki kima kia bhonzo, Jihova u tena ku tu bhana o nguzu ioso i tua mesena phala ku tu kuatekesa. Muéne ki mu uabhela kia vulu, kioso ki tu bhanga o nguzu, phala ku xila o muenhu ua tu bhana muéne.
8 Se tu xila o muenhu, tua tokala ku langa o muenhu uetu. Etu tua tokala ué tu dilanga, phala ki tu lueza o muenhu mu utonokenu. Ki tua-nda kuendesa o dikalu sé muanhu, ki tua-nda di ta mu utonokenu ua iibha u suínisa o ujibhangânga. (Jisálamu 11:5) O kitumu kia Nzambi ku akua Izalaiele, kiambele: “Kioso ki u tunga onzo iobhe, o bhu hòngo kondoluesa-bhu kifikidilu bhu ditala dioso di u iudika-bhu, phala ki mu langumuke muthu bhu hôngo ié, anga eie uíza mu mulonga ua manhinga, exi, uajibha.” (Matendelelu 22:8) Kála kiambe o kitumu kiki, tua tokala ku iudika kiambote o ima mu inzo ietu, phala ki bhu lundumuke muthu, na di kuame. Se uala ni dikalu, tonginina kiambote se dia uabha phala ku diendesa. Kana kueha kuila o inzo iê, mba o dikalu diê, di kale kiluezu phala eie mba phala akuenu.
9 Ihi i tuamba ia lungu ni muenhu ua iama? Uene ué, ukôla phala o Mubhangi. Nzambi uehela ku jibha o iama phala kúdia, ku bhanga o izuatu, mba ku dilanga mu iluezu. (Dimatekenu 3:21; 9:3; Makatukilu 21:28) Maji, ku talesa o hadi ku iama, mba ku i jibha ngó mu utonokenu, kia iibha, ki kidikisa ku xila o muenhu ukôla.—Jisabhu 12:10.
IDIKISA KU XILA O MANHINGA
10 Kioso Kaini kia jibha phang’ê, Abele, Jihova uambela Kaini: “Dízui dia manhinga ma phang’ié dia dikola kokuami tundé mu mavu.” (Dimatekenu 4:10) Kioso Nzambi kiambe o manhinga ma Abele, muéne ua kexile mu zuela o muenhu ua Abele. Mukonda dia Kaini ku jibha Abele, Kaini a tokalele ku mu kaxtikala. Ia kexile kála o manhinga, mba o muenhu ua Abele, uexile mu dikola o ufundisu ua Jihova. O manhinga, a u sokesa dingi ni muenhu, kioso kia bhiti o Dilúvio mu izuua ia Noué. Ande dia Dilúvio, athu akexile mu dia ngó ibundu, idima ia uísu, masa, ni jinguba. Maji kioso kia bhiti o Dilúvio, Jihova uambela Noué ni an’ê: “[Iama] ioso ia muenhu, iene mu kuenda, i kale kúdia kuenu; mukuá ni ki nga mi bhana o idima ia uisu, iene ioso kindala nga mi bhana na-iu.” Kienhiki, Nzambi ua té o kijila kiki: “O xitu-phe ki mu i die ni muenhu uê, o manhinga; kuma manhinga ene o muenhu.” (Dimatekenu 1:29; 9:3, 4) Mu kidi, Jihova ua sokesa o muenhu ni manhinga a ima ioso iala ni muenhu.
11 Tuidikisa ku xila o manhinga, se ki tua di. Mu Kitumu kia bhana Jihova ku akua Izalaiele, muéne ua tumina: “Uoso-uoso…uta unhanga ua xitu mba njila ioso i tokala ku idia, manhinga mê a ma bhubhisile bhoxi, nda a a vumbike ni mavu.…kiene-ze ki ngedila kua an’a Izalaiele, ngixi: Kana kúdia manhinga ma kibhaku kioso-kioso.” (Ijila 17:13, 14) O kitumu kia Nzambi kiambe kuma kana kúdia manhinga a iama, kia bhele kua Noué mu 800 a mivu ku dima, kiene hanji katé lelu. O kibanzelu kia Jihova ki kia xisa phata kuila kia kidi: O jiselevende jê a tokalele kúdia o xitu ia iama, maji o manhinga kana. Ene a tokalele ku bhubhila o manhinga mu mavu—kála ku vutuila o muenhu ua kiama kua Nzambi.
12 O kitumu kiki kia tokala ué ku Jikidistá. Saí kizuua o jipoxolo ni mala a mukuá akexile ku pholo ia akaiedi a Jezú, mu hâma ia mivu ia dianga, a di bhongolola phala ku sola se kitumu kiahi kia tokalele oso ku belesela mu kilunga kia Jikidistá. Ene a solo kiki: “Kuma ni Nzumbi Ikôla ua ki mono kiauabha, ni etu-ene, kuila kana ku mi xina kimbamba kia dikota, kikale ngó o ima ia kate-ku, ieni’ii: Kana kudia xitu ia iama iojibhe phala ku i satela iteka. Kana kudia manhinga moso-moso, mba xitu ia kiama kiokuenhe. Ki mu bhange ue undumbu.” (Ikalakalu 15:28, 29; 21:25) Kienhiki, tua tokala ‘kueha kúdia o ima ia té manhinga.’ Ku bhanga kiki, kiene kia tokala ku pholo ia Nzambi, kála o kueha o ubhezelu ua iteka ni ku bhanga o undumbu.
13 O kuila o kitumu kia kueha o kúdia o ima ia té manhinga, kiene kimoxi ué ni ku tambula o manhinga? Kiene muene. Phala kuidikisa: Xinganeka o dotolo, u kuambela kueha o uhôlua. Eie ueji ku u tambula mu mixibha iê? Mu kidi kana! O ku dituna o manhinga, kijimbulula kuila ki tua tokala ku tambula o manhinga ku mukutu uetu, mu ukexilu uoso. Kienhiki, o kitumu kia ku dituna o manhinga, kijimbulula kuma ki tua tokala kuehela kuila muthu u tu ta manhinga mu mixibha ietu.
14 Xinganeka se o Kidistá u di kuama, mba u bhinga ku mu bhanga pelasá? Anga o ji dotolo ji zuela kuma, muéne ua tokala ku tambula manhinga, sumba ua-nda fuá. Mu kidi, o Kidistá ka-ndale kufuá. Muéne u bhanga ioso phala ku kala ni muenhu, mukonda o muenhu ujitu ua Nzambi, muéne u xikina milongo ioso-ioso ia kambe o manhinga, phala ku di saka.
15 O kuila o Kidistá ueji xibhaka o kitumu kia Nzambi, phala ku kala ngó ni muenhu mu izuua iofele, mu ngongo íii? Jezú uambe: “Mukonda uoso ua mesena kubhulula muenhu uê, ua-nda ku u texi; o uoso u texi muenhu uê mukonda diami, ua-nda ku u bonga.” (Matesu 16:25) Ki tua-ndala kufuá. Maji se tu mesena ku bhulula o muenhu uetu mu ku xibhaka o itumu ia Nzambi, tua-nda diuana, tua-nda texika o muenhu uetu ua kalelaku. Tua-nda dimuka se tu dielela mu itumu ia Nzambi, ni kidielelu kioso, se tu fuá mu kima kioso-kioso, o Mubhani uetu ua Muenhu ua-nda tu fukununa ku muenhu.—Nzuá 5:28, 29; Jihebeleu 11:6.
16 Lelu, o jiselevende ja Nzambi, a solo ku kaiela o milongi iê ia lungu ni manhinga. Ene ka-nda dia ima io té manhinga mu ukexilu uoso-uoso. Né ku xikana manhinga phala ku di saka.* Ene a xikina kuma o Mubhangi ua manhinga, uejiia o kima kia beta-kota phala ene. Eie u xikina kuila muéne uejiia?
IHI NGO IA TOKALELE KU BHANGA NI MANHINGA?
17 O Kitumu kia Mozé, kia zuela o ukexilu ua tokala ku manhinga. Kia lungu ni ubhezelu ua akua Izalaiele, Jihova ua tumina: ‘Mbata muenhu ua xitu uala mu manhinga; kiene ki nga mi bhela-u ku thandu’a kalatódio mu ku mi jimuina ikuma, mienhu ienu phala ibhanduluke; mukonda o manhinga ene ngó a tena ku jimuna o ituxi.’ (Ijila 17:11) Kioso akua Izalaiele kia tele o kituxi, phala ku a loloka, a tokalele ku bhana iama, ni manhinga ni ku i ta ku kalatódio, mba mu tembulu ia Nzambi. Mu jisata jiji ngó, ja tokalele ku bhana-mu o manhinga.
18 O Jikidistá ja kidi, ka kaiela dingi o Kitumu kia Mozé, mba ku bhana dingi sata ia iama, ni ku ta manhinga a iama mu kalatódio. (Jihebeleu 10:1) O manhinga mu kalatódio mu izuua ia Izalaiele, a londekesele o sata ia beta-kota ia Mona Nzambi, Jezú Kristu. Kála ki tua di longo mu Kibatulu 5 kia divulu didi, Jezú ua bhana o muenhu uê ko kuetu, kioso kia bhubhidila o manhinga mê mu sata. Kienhiki, muéne ua bande ku diulu, iú ua bhana kua Nzambi, o valolo ia sata ia manhinga mê, lumoxi ngó kuabhu. (Jihebeleu 9:11, 12) Kiki, kia bhangesa kuila, a tu loloke o ituxi ietu, ia jikula ué o njila phala tu kale ni muenhu ua kalelaku. (Matesu 20:28; Nzuá 3:16) O manhinga enhá, kima kia beta-kota! (1 Phetele 1:18, 19) Tu tena ku bhuluka mu manhinga ma Jezú.
19 Tu tena ku sakidila Jihova Nzambi, o henda iê ia ku tu bhana o muenhu! O kuila kiki ki kieji tu bhangesa kuzuela ni akuetu phala a kale ni muenhu ua kalelaku mu sata ia Jezú? Se tu kala ni vondadi kála Nzambi, ia ku kuatekesa akuetu, tua-nda ki bhanga ni ku suína kuoso. (Izekiiele 3:17-21) Se tu kumbidila o kikalakalu kiki, tua-nda tena kuzuela kála kiambe o poxolo Phaulu: “Nga zele, kana muthu mudienu u texika, o manhinga mê ni ma ngi kala ko kuami. Kuma ki nga fulu ku mi jimbuila o mutendelu uoso ua Nzambi.” (Ikalakalu 20:26, 27) O ku zuelela athu ia lungu ni Nzambi, ni vondadi iê, ukexilu uambote uidikisa kuila tua xila o muenhu ni manhinga.
IHI I LONGA O BIBIDIA
- O muenhu ujitu ua Nzambi.—Jisálamu 36:9; Dijingunuinu 4:11.
- O kiselu kituxi, katé ué o muenhu ua mona a-nda mu vuala, uala ni valolo ku pholo ia Nzambi.—Makatukilu 21:22, 23; Jisálamu 127:3.
- Tuidikisa kuila tua xila o muenhu, mu kueha o utonokenu ua iluezu ni mu kueha o kúdia mua té manhinga.—Matendelelu 5:17; Ikalakalu 15:28, 29.
* Phala kuijiia dingi ima ia lungu ni ku tambula o manhinga, tanga mu jimbandu ja 13-17 mu kadivulu kofele (brochura), Como o Sangue Pode Salvar a Tua Vida? A di bhange ku Jimbangi ja Jihova.
Ibhuidisu
1. Nanhi ua bhange o ima ioso iala ni muenhu?
2. Ihi iene mu bhanga Nzambi phala ku dikila o muenhu uetu?
3. Kiebhi Nzambi kia mono o u fuilu ua Abele?
4. Mu Kitumu kia Mozé, kiebhi Nzambi kia bandekesa o valolo ua muenhu?
5. Kiebhi ki tua tokala ku mona o ku jibha o mona mu mala, mba kiselu?
6. Mukonda diahi ki tua tokala ku zemba akuetu?
7. Ima iahi ki i xila o muenhu?
8. Mukonda diahi tua tokala ku dilanga ku ima ikondama o muenhu uetu?
9. Se tu xila o muenhu, kiebhi ki tua-nda di bhana ni iama?
10. Kiebhi kiedikisa Nzambi kuila, o muenhu ni manhinga a di sokela?
11. Ubhangelu uahi ua lungu ni manhinga u fidisa Nzambi, tundé mu izuua ia Noué?
12. Kitumu kiahi kia lungu ni manhinga kia bhana mu kaxi ka nzumbi ikôla mu hâma ia mivu ia dianga, kene mu ki kumbidila katé lelu?
13. Idikisa se mukonda diahi o kitumu kia kueha o kúdia o ima ia té manhinga, kiene kimoxi ué ni ku tambula o manhinga mu mixibha.
14, 15. Se o ji dotolo ji zuela kuma o Kidistá ua tokala ku tambula o manhinga, ihi ia-nda bhanga muéne, ni mukonda diahi?
16. O jiselevende ja Nzambi a solo ku bhanga ihi ia lungu ni manhinga?
17. Mu izuua ia Izalaiele, Jihova Nzambi ua xikinine ngó o manhinga mu kaxi kahi?
18. Mbote iahi, ni mabesá tu tena ku kala na-u mu manhinga ma Jezú?
19. Ihi i tua tokala ku bhanga phala ki tu ‘kale ni kikuma kia mienhu ia athu’?


text:
KIBHUIDISU 3
Kiebhi ki Ngi Tena Kuzuela ni Jitata Jami?
IHI I UEJI BHANGA?
Tala o kifika kiki: Kia Kuarta mu usuku. Geoff uala ni 17 dia mivu, ua zubha kubhanga o ikalakalu iê kubhata, iú ua mesena kukatula tu ithangana phala kunhoha-ku! Muéne u xikama, u jikula o mutelembe ua izuzumbia.
Mu kithangana kienhokio o Tata u moneka, ua luuala.
“Geoffrey! Ua mu zangé o kithangana ni jifilme, hinu kua mu kuatekesa ndeng’ê mu kubhanga o ikalakalu iê! Kuxibhaka kuê kua ngi kumu ué kiá!”
Geoff u di kumuna ni dizuí dia suína, “Ua mateka-zé kiá.”
O Tata u mu zukama, anga u zuela. “Ihi, ihi i ua zuela?”
Geoff u hemena, u jika o pholo, anga u tambuijila. “Kané, ki kima Papá.”
O Tata njinda i mu kuata, anga u zuela. “Kana ku ngi tambuijila kiki!”
Se ua kexile bhu kididi kia Geoff, ihi i ueji bhanga phala kuzoke ni tat’ê?
XINGANEKA!
Kuzuela kiambote ni jitata jê kua difu ni kuendesa dikalu. Se u sanga kiluezu, ua-nda kuimana ni kusota njila iéngi.
KIFIKA:
Leah uambe, “ku ngi bhonza kuzuela ni tat’etu. Saí bhabha, nga mu zuela-né kiá tu ithangana maji muéne u ng’ibhuidisa dingi, ‘ua mu zuela n’eme?’”
LEAH UALA NI NDUNGE JITATU PHALA KUBATULA O MAKA ENHÁ.
Kuzoka ni tat’ê.
Leah u dikola, “ki nga mu tonoka! Ngivuidile!”
Kudixibha.
Leah ka mesena dingi kudikunda o maka ala nau ni tat’ê.
Ku kingila o kithangana kia tokala phala kudikunda o maka ni tat’ê.
Leah u kinga bhofele phala kuzuela ni tat’ê mba u soneka o maka ala nau mu mukanda.
Ndunge iebhi i ueji bhana kua Leah?
XINGANEKA MU MBOTE: O tata ia Leah ua landuka ni kima kiengi
Sumbala o Ndunge ia 2 ki i bhonzo ku i bhanga maji kubhanga kiki, ki ku londesa unjimu. Mukonda diahi? Mukonda phala kubatula kiambote o maka, Leah ua bhingi kudikunda ni tat’ê. Kia mukuá, phala ku mu kuatekesa kua tata, o tata ua tokala uijiia ia mu bhita ni mon’ê. Mu kiki kudixibha ki kueji mu kuatekesa kubatula o maka.
Ni Ndunge ia 3, Leah kehela o ibhidi ku mu fidisa kuzuela ni tat’ê. Mu veji dia kiki, muéne u sola kithangana kiéngi phala kudikunda o maka. Se u sola kusoneka mukanda phala ku u bhana tat’ê, Leah ua-nda divua kiá kiambote.
Kusoneka o mukanda kua-nda mu kuatekesa ué kusokesa o izuelu ia mesena kuzuela. Kioso tata kia-nda tanga o mukanda, ua-nda mona se ihi ia mesenene ku mu tangela, kiki kia-nda mu kuatekesa ué kuijiia ia mu bhita ni mon’ê. Kienhiki o Ndunge ia 3 i kuatekesa kixi Leah mba o tata. Ki kale kuzuela pholo ni pholo mba bhu kaxi ka mukanda, o ndunge iii ia lungu ni kitumu kia Bibidia kiamba kuila, tu “kaiedienu o ima i bheka paze.”
Ndunge iebhi dingi ieji kuatekesa Leah?
Se u tena kuxinganeka ndunge iéngi, soneka-iu ku luiji. Mu kusuluka, soneka o mbote ijila mu kukaiela o ndunge iií.
LOMBOLOLA KIAMBOTE I UA MESENA O KUZUELA KU JITATA JÉ
Ijiia na-kiu kuila, o kima ki ua zuela nange ki kiene kivua o jitata jé.
MU KIFIKA:
O jitata jé a kuibhuidisa se mukonda diahi ua luuala. Eie u tambuijila, “ki ngi mesena kuzuela o maka enhá.”
Maji o jitata jé a banza kiki: “Ki ngi mesena kuzuela o maka iá mukonda ki ngi mi dielela. Nga-nda zuela o maka iá ni makamba mami.”
Xinganeka kuila, eie ua mu dibhana ni ibhidi, o jitata jé a mesena ku ku kuatekesa. Maji eie u zuela: “Ki mu thandanganhe ngó. Ngejiia i nga-nda bhanga.”
O jitata jé a tena kubanza kiki ...
O kitambuijilu kia tokalele kiki ...


text:
Mbandu 9
Bhezi-enu Jihova ku Muiji
“Mu bhezienu, ió ua bhanga o diulu, ni oxi.”
Kala ki ua di longo mu kadivulu kaka, o Bibidia iala ni itendelesu iavulu i tena ku ku kuatekesa eie ni muiji uê. Jihova ua mesena u zediua. Muéne u kanena kuila se u ta o ubhezelu ku pholo “ima ioso iii a mi kuiila-iu.” (Matesu 6:33) Muéne ua mesena kuila u kala u kamba diê. Bhanga ioso phala ku kala ni ukamba uambote ni Nzambi. Iú ujitu ua dikota u tena ku kala nau o muthu mukua ituxi.
1 SUINISIENU O UKAMBA UENU NI JIHOVA
IHI I ZUELA O BIBIDIA: “Ngi mi kale ngi tata ienu, enu mu ngi kale mu an’ami a mala ni àhatu kiene kiambe Ngana Uatena-Ioso.” (2 Kolindo 6:18) Nzambi ua mesena u kala kamba diê dia kazola. O ku samba, ku tena ku ku kuatekesa o ku bhanga kiki. Jihova u ku bhinga ku ‘Samba sé ku fula.’ (1 Tesalonika 5:17) Muéne ua mesena kuívua o maka oso ua mu bhita nau ni ima ioso ia ku kala ku muxima. (Filipe 4:6) Kioso ki u samba ni muiji uê, ene a-nda mona kuila eie ua dielela muene kua Nzambi.
Ku tokala ngó kuzuela ni Nzambi, ua tokala ué ku muivua. U tena ku bhanga kiki mu ku di longa o Maka mê ni madivulu a mukua. (Jisálamu 1:1, 2) Xinganeka mu milongi i ua di longo. (Jisálamu 77:1, 12) O kuívua Nzambi ku bhinga ué kuila uia mu iônge ithangana ioso.
O ku tangela akuenu ia lungu ni Jihova ku tu kuatekesa ué ku suínisa o ukamba uê ni muéne. Se u bhanga kiki, ua-nda mona kuila ua zukama kua muéne.
IHI I U TENA O KU BHANGA:
Sota kithangana phala ku tanga o Bibidia izuua ioso ni ku samba
Tenu ku pholo o ikalakalu mu nzumbi, mu veji dia ku tonoka ngó
2 ZOLENU O UBHEZELU KU MUIJI
IHI I ZUELA O BIBIDIA: “Zukamenu kua Nzambi, muène u mi zukama enu.” (Tiiaku 4:8) Ua tokala u sota kithangana kia ku bhanga o ubhezelu ku muiji, ni ku kumbidila o kithangana kiki. (Dimatekenu 18:19) Maji ku bhinga ku bhanga dingi ima ia mukua. Nzambi ua tokala ku kala o muthu ua beta kota ku muenhu uê izuua ioso. Suínisa o ukamba ua muiji uê ni Nzambi mu kuzuela ia lungu ni muéne, “Ki u xikama m’onzo ié banza maka enhá; o ki u kala kuenda njila enda ni maka enhá; o ki u zeka, zeka ni maka enhá; o ki u balumuka ku kilu, kuata maka enhá.” (Matendelelu 6:6, 7) Kala ni kibanzelu kia kexile na-kiu Josuué uambele kuma: “Maji eme-phe ni dibhata diami, tu bhikila Jihova.”
IHI I U TENA O KU BHANGA:
Sota milongi i kuatekesa muthu ni muthu ku muiji


text:
O MULANGIDI (UA KU DI LONGA) Kasambuadi 2017
Mu Mulangidi iú, tu sanga-mu o milongi ia 3 ndu 30 ia Kavua ua 2017.
Kuatekesa ‘Akua Jixi Jengi’ Kusidivila ‘Jihova ni Kisangusangu’
Kiebhi ki tu tena kuzuela ia lungu ni Jihova, ku athu a tundu mu jixi jengi?
Kuatekesa o Tuana Kukala ni Kixikanu né Muene mu Ixi Iengi
Se ua tungu mu ixi iengi, kiebhi ki u tena kukuatekesa kiambote o tuana tué kudilonga ia lungu ni Jihova? Kiebhi o jiphange kia tena kukuatekesa?
Kana Kuehela o Henda ié Kuzonda
Sai Jikidistá ku hama ia dianga ehela o henda iâ kuzonda. Ihi ia-nda tu kuatekesa kukolesa o henda ietu kua Nzambi?
‘Eie ua Beta ku Ngi zola Eme, o Ima Iii Ndenge?’
Jezú ua longo Ximá dia Phetele disá dia dikota dia lungu ni kusola o ima ia beta-o-kota ku muenhu. O kuila tu tena ue kukaiela o milongi iê lelu?
O Kisangusangu Kijila mu Kusosolola o Ima ku Muenhu
Ihi ia bhangesa dikaza kusosolola o muenhu uâ? Kiebhi kia tena kubhanga kiki? Kiebhi o kima kia solo kia a bhekela kisangusangu?
LIFE STORY
Kukala Muxilu, ki Kima ki ngi Fidisa Kulonga Akuetu
Walter Markin ka tena kuívua, maji muene ua sanguluka kiavulu, iu uene mu tambula mabesá avulu mu kusidivila Jihova Nzambi


text:
UKEXILU UETU UA UKIDISTÁ NI UKUNJI UETU–MILONGI PHALA O IÔNGE Kakuinhi 2017
Ifika ia Bhebhuluka
Ifika ia bhebhuluka ia Mulangidi! ni ifika ia mbandu longa o kidi, i zuela ia lungu ni hadi. Sola o jindunge, phala kusoneka i ua-nda zuela
O VALOLO IA MAK’Â NZAMBI
Jihova ua Besoala Kifuxi Kia Athu Kexile Abhezi’ê
Akua Babilonha a bhiti 13-kia mivu mu mbanza ia Tilu; ku disukilu Jihova ua besoala. Kiebhi muene kia londekesa kuila, ua uabhela o kikalakalu ki tu bhanga, ni ima i tu xisa kudima phala ku mu sidivila?
UENDELU UA UKIDISTÁ
Londekesa o Idifua ia Nzambi—O Kulenduka
Mukonda diahi kima kiambote kulondekesa o kulenduka? Kiebhi ki tu londekesa o ukexilu iú? Kiebhi o phangu ia Jezú ni misambu, i tu kuatekesa kukala tu athu a lenduka?
O VALOLO IA MAK’Â NZAMBI
O Mulangidi, ua Kexile ni Kikalakalu Kia Dikota
O mulangidi uexile ni kikalakalu kia kudimuna o athu ku iluezu. Ihi ia mesenene Jihova, kioso kia solo Izekiiele, kala mulangidi ua dibhata dia Izalaiele?
UENDELU UA UKIDISTÁ
Londekesa o Idifua ia Nzambi—O Kusuina
Mukonda diahi tua tokala kutolola o uôma ua athu? Kiebhi o kuxinganeka, o musambu ni kudielela kua Jihova, ku tu kuatekesa kulondekesa o idifua ia Nzambi, kala o kusuina?
O VALOLO IA MAK’Â NZAMBI
Kua Kambe Ngó, Ngongo Dia Mangongo, A-nda mu Buika
O Bibidia ijimbulula o izulukutu ia-nda bhita ande dia kubuika Ngongo Dia Mangongo, ni kioso kia-nda mu buika.
UENDELU UA UKIDISTÁ
Londekesa o Idifua ia Nzambi—O Kixikanu
Kala kia bhangele Mbalahamu, tua tokala ue kulondekesa o kixikanu kua Jihova Nzambi, né muene mu ithangana ia bhonzo. Kiebhi ki tu tena kukala ni kixikanu kia kolo?
O VALOLO IA MAK’Â NZAMBI
O Tembulu ia Mono Izekiiele mu Kisuma, ia Lungu ue N’eie
O Tembulu ia Mono Izekiiele mu Kisuma i tu lembalesa kuila, Jihova Nzambi uala ni itumu ia lungu ni ubhezelu ua kidi. Kiebhi o kisuma kiki ki tena ku tu suinisa?
UENDELU UA UKIDISTÁ
O Kuila Ngi Tena Kusidivila Kala Muboki ua Ithangana ni Ithangana?
Ukexilu umoxi ua kubhana jisata ja kixima kua Jihova, o kusidivila kala muboki ua ithangana ni ithangana. O kuila u tena kusanzumuna o ukunji ué mu ukexilu iú?


text:
Disá 5
Iebhi o Vondadi ia Nzambi Phala o Ixi?
1. Mukonda diahi Nzambi ua bhange o ixi
Jihova ua bhana o ixi ku diiala, ni muhatu. Iene o inzo ietu. O dikaza dia dianga Adá, ni Eva ka a bhange phala ku kala ku diulu—Nzambi ua bhangele kiá o ji anju phala ku kala ku diulu. (Jobe 38:4, 7) Nzambi ua te o dikaza dia dianga mu kididi kia iuka a ki ixana Jaludim ia Edene. (Dimatekenu 2:15-17) Jihova ua a bhana o ujitu ua ku kala ku muenhu mu ixi katé ku hádia ni muiji uê.—Tanga Jisálamu 37:29; 115:16.
Ku dimatekenu o jaludim ia Edene iene ngó iexile o palaízu. O dikaza dia dianga a a bhange phala ku i zalesa o ixi ni muiji uê. Mu ku bhita kithangana ene eji tambula konda lia ixi ioso ni ku i bhanga palaízu. (Dimatekenu 1:28) O ixi nuka a-nda i buika. Ia-nda kala inzo ia athu ku hádia ni hádia.—Tanga Jisálamu 104:5.
2. Mukonda diahi lelu o ixi ki palaízu?
Adá ni Eva ka belesela Nzambi, kienhiki Jihova ua a kaie mu jaludim. Mukonda dia kiki, o Palaízu ia di boto, se-ku muthu ua tena ku i bhanga dingi. O Bibidia izuela kuila: “Ngongo a i bhakula bhu maku a isuéia.”—Jobe 9:24.—Tanga Dimatekenu 3:23, 24.
O kuila Jihova ka mesena dingi kuila o athu a kala mu ixi katé ku hádia? Kana! Muéne o Muteni- ia-Ioso. Ka tena ku lueza. (Izaia 45:18) Muéne ua-nda bhanga kuila o athu a iuka kala kia mesenene.—Tanga Jisálamu 37:11, 34.
3. Kiebhi kia-nda bheka dingi o Palaízu?
O palaízu a-nda i bhanga mu ixi ku Sobha ia Utuminu ua Nzambi, Jezú. Mu ita ia Alumajedone, Jezú ua-nda tumina o ji-anju ku buika o jinguma joso ja Nzambi. Mu kusuka-ku Jezú ua-nda kuta Satanaji mu midi ia mivu. O mundu ua Nzambi ua-nda bhuluka, mukonda Jezú ua-nda ku a bhana itendelesu, ni ku a langa. Ene a-nda tambula o muenhu ua kalelaku mu Palaízu mu ixi.—Tanga Dijingunuinu 20:1-3; 21:3, 4.
4. Thembu kuxi kia-nda zubha o hadi?
Thembu kuxi Nzambi kia-nda zubha o kuiibha mu ixi? Jezú ua bhana “kijimbuete” kieji londekesa kuila dizubhilu dia zukama. O ukexilu ua mundu ua mu londekesa kuila o mienhu ia athu iala mu iluezu, ni kuila tuala ku “dizubhilu dia mundu.”—Tanga Matesu 24:3, 7-14, 21, 22.
Mu utuminu ua Jezú ua 1.000 ia mivu mu ixi, muéne ua-nda zubha o jiphaxi joso. (Izaia 9:6, 7; 11:9) Jezú ka-nda kala ngó Sobha, ua-nda kala Mukunji ua Dikota phala ku zubha o ituxi ia ió a zolo Nzambi. Kienhiki, bhu kaxi ka Jezú, Nzambi ua-nda zubha o mauhaxi, o ku kuka ni kalunga.—Tanga Izaia 25:8; 33:24.
5. Nanhi ua-nda kala mu Palaízu?
O athu a belesela Nzambi, a-nda kala mu Palaízu. (1 Nzuá 2:17) Jezú ua tumikisa o akaiedi’ê ku sota o athu a lenduka, phala ku a longa ku kala athu a a xikina kua Nzambi. Lelu Jihova ua mu sokejeka athu a-nda kala mu palaízu mu ixi. (Sofoniia 2:3) Mu Kididi kia Ubhezelu kia Jimbangi ja Jihova, o athu a di longa ku kala mala ambote, jitata jambote, o ahatu, a kala ahatu ambote, ji mama jambote. O ana ni jitata a bheza kumoxi, a katula mbote mu njimbu iambote.—Tanga Mikeia 4:1-4.
DI LONGE DINGI
Mu Kidi Ihi i Longa o Bibidia?


text:
Mukonda Diahi o Jimbangi ja Jihova Kene mu Bhanga Fesa ia Phasu?
Ibanzelu ia Iibha
Makutu: O Jimbangi ja Jihova kene mu bhanga o fesa ia Phasu, mukonda ene ki Jikidistá.
Kidi: Etu tu xikina Jezú Kristu kuila Kibhamuenhu uetu, kienhiki tu di bhakula mu ku ‘
kaiela o makanda mê.’—1 Phetele 2:21; Luka 2:11.
Makutu: Enu ki mu xikina kuila Jezú a mu fukununa.
Kidi: Etu tua xikina ku difukunukinu dia Jezú, o difukunukinu dia Jezú di bandekesa o kixikanu kietu, tu londekesa o valolo ié mu kuboka.—1 Kolindo 15:3, 4, 12-15.
Makutu: Enu ki mua zolo an’enu, kienhiki mu a fidisa o ku tonoka mu kithangana kia fesa ia Phasu.
Kidi: Etu tua zolo ane’tu, tu bhanga ioso ni ioso phala ku a longa, ni ku a kuatekesa n’a sanguluke.—Tito 2:4.
Mukonda Diahi o Jimbangi ja Jihova Kene mu Bhanga Fesa ia Phasu?
O fesa ia Phasu iene mu bhanga lelu ka i soneka mu Bibidia.
Jezú ua tumu akaiedi’ê ku lembalala o kufua kuê, kana o difukunukinu diê. Etu tu bhanga o Fesa ia Lembalasa ia kufua kuê, mu ku kaiela o kalendalu Lunar akexile mu ka kaiela m’ukulu.—Luka 22:19, 20.
Etu tuejiia kuila o ijila ia ku bhanga o fesa ia Phasu iene mu kaiela athu lelu, ia tundu ku jiphagão, mukonda dia kiki Nzambi ua iibhila o fesa ia Phasu. Nzambi ua mesena kuila tu mu bheza ngó muéne mukonda muéne “
Nzambi ia difuba,” muéne u divuua kia iibha kioso kia mona athu a mu mu bheza ni ima ia iibhila muéne.— Makatukilu 20:5; 1 Jisobha 18:21.
Etu tuejiia kuila o ukexilu uetu ua ku dituna kubhanga fesa ia Phasu, a u soneka mu Bibidia, u tu suínisa ku kala ni “
unjimu ua kidi, ni ku kala ni kilunji kiambote” mu veji dia ku kaiela o ijila ia athu. (Jisabhu 3:21; Matesu 15:3) Sumbala tu zuela ni athu ia lungu ni fesa ia Phasu, maji tu xila o athu a sola ku bhanga o fesa íii.—1 Phetele 3:15.
Di longe dingi
Ihi i Zuela o Bibidia ia Lungu ni Fesa ia Phasu?
DI LONGE DINGI
NJIMBU IAMBOTE IA NZAMBI!
Kiebhi ki u Tena Kuijiia o Ubhezelu ua Kidi?
O kuila kuene ubhezelu ua kidi? Ijiia ima itanu i kuatekesa kuijiia o ubhezelu ua kidi.


text:
Musoso 42: O Bulu Izuela
UA KIVUILE kiá kuila o bulu izuela? ‘Kana.’ ‘O iama ki izuela.’ Maji o Bibidia i tu tangela kuma saí bulu ia zuela. Ndoko tu tale kiebhi kia bhiti.
Akua Izalaiele a zukama kia, phala ku bokona mu ixi ia Kanana. Balake, sobha ia Mouabhe uakexile ni uôma ua akua Izalaiele. Kienhiki, muéne ua tumina ku ixana muthu ua dimuka a mu ixana Balamu phala ku bhubhidila akua Izalaiele. Balake ua kanena kitadi kiavulu kua Balamu, kienhiki, Balamu ua habe ku bulu iê, iu uai mu disanga ni Balake.
Jihova ka mesene kuila Balamu u bhubhidila o mundu Uê. Kiki-phe, muéne ua tumikisa anju ni xibhata phala ku fidisa Balamu mu njila. Balamu ka tenene ku mona o anju, maji o bulu iê ia tenene ku i mona. Kienhiki, o bulu ia mesene ku lenga o anju, mu kusukáko ia zeka bhoxi. Balamu ua dizangala kiavulu iu ua beta ku bulu ni mbangala.
Jihova ua bhangesa Balamu kuívua o bulu iê ku zuela. O bulu ia mu ibhula, ‘Ihi i nga ku bhange phala ku ngi beta?’
Balamu uambe, ‘Eie ua ngi tobhesa.’ ‘Sé nga kexile ni xibhata ngeji ku Jibha!’
O bulu iebhula ‘Nga ki bhangele kiá?’
‘Kana,’ Balamu ua tambuijila.
Mbe, Jihova uehela Balamu ku mona o anju iemana ni xibhata mu njila. O anju iambe: ‘Mukonda diahi ua mu beta o bulu iê? Eme ngeza mu ku fidisa o njila iê, mukonda ku tokala kuia mu bhubhidila akua Izalaiele. Se o bulu iê ki ia ngi lengele, Eme hinu ngeji ku jibhe kiá, sé ku kuama o bulu iê.’
Balamu anga u zuela uixi: ‘Nga te kituxi. Eme ki nga kijidile kuila eie uala mu njila.’ O anju iehela Balamu kuia inga Balamu uia mu disanga ni Balake. Muéne ua fikisa hanji ku bhubhidila akua Izalaiele, maji mu veji dia kiki, Jihova ua mu tumu ku zediuisa akua Izalaiele mu veji jitatu dingi.
Dialuilu 21:21-35; 22:1-40; 23:1-30; 24:1-25.
Ibhuidisu
- Nanhi uexile Balake, ni mukonda diahi muéne uexana Balamu?
- Mukonda diahi o bulu ia Balamu ia zeka bhoxi?
- Ihi iévu Balamu o bulu ku zuela?
- Ihi ia zuela o anju kua Balamu?
- Ihi ia bhitile kioso Balamu kia fikisa ku ta mázui ku akua Izalaiele?
Ibhuidisu ia mukua
- Tanga Dialuilu 21:21-35
Mukonda diahi akua Izalaiele a nganhala o Sobha Sihone ia akua Amone ni Sobha Hoke ia akua Basane? (Dia. 21:21, 23, 33, 34)
- Tanga Dialuilu 22:1-40.
Mukonda diahi Balamu ua fikisa ku ta mázui ku akua Izalaiele, ni disá diahi di tua dilongo mumu? (Dia. 22:16, 17; Jisa. 6:16, 18; 2 Phe. 2:15; Juda 11)
- Mukonda diahi Balamu ua fikisa ku ta mázui ku akua Izalaiele, ni disá diahi di tua dilongo mumu? (Dia. 22:16, 17; Jisa. 6:16, 18; 2 Phe. 2:15; Juda 11)
Sumbala Balamu ua zuelele kála mubhezi ua Jihova, kiebhi kiedikisa o kuiibha kuê? (Dia. 23:3, 11-14; 1 Sam. 15:22)
- Tanga Dialuilu 24:1-25.
Kiebhi o musoso iu ua Bibidia u kolokotesa o kixikinu k’etu mu ki kumbidilu kia vondadi ia Jihova (Dia. 24:10; Iza. 54:17)


text:
DISÁ 23
O Madivulu Metu Ene Mua Soneka Kiebhi ni Kiebhi Kiene Mua Lungulula mu Madimi Engi?
Phala kutena kutula o “Njimbu Iambote,” ku “athu oso a tungu mu ngongo, ku ifuxi ioso, madimi ni madiembu,” tuene mu lungulula mu 750 ja madimi ndenge. (Dijingunuinu 14:6) Kiebhi ki tua mu tena o kubhanga o kikalakalu kiki kia bhonzo? Tu tena kubhanga kiki ni kikuatekesu kia athu a dibhakula mu vondadi iâ phala kulungulula o madivulu ku mundu uoso
O milongi ia dianga iene mu kingileji. O Kibuka kia Utuminu a langa o kikalakalu kia kusoneka o madivulu ku mundu uoso. O kididi kiki kia kusoneka o madivulu, a uana o ikalakalu mu jifiliale ja mukuá ku mundu uoso, kuala ué ni asoneki. Mukonda kuala ibuka iavulu ia asoneki, ki bhangesa kuila, tu soneka maka mu ukexilu u uabhela o athu oso a mesena kutanga o maka enhá.
O milongi a i tumikisa ku akua kulungulula. Kioso kia zubha ku i soneka, ni ku i tala kiambote a i tumikisa ku ibuka ia kulungulula bhu kaxi ka ji komputadolo ku mundu uoso. O ibuka íii i lungulula, i tala kiambote ni ku i bhitulula ni kumona se iala muene kiambote. Ene a bhanga ioso phala ku i lungulula ni kuiuka kuoso kála kia ‘tokala o maka a kidi’ mu dízui dia kingileji phala o dízui dia uvualukilu.
O ji komputadolo ji kuatekesa kubhanga o ikalakalu íii ni lusolo. Maji o komputadolo i tena kubhanga ikalakalu iavulu ni lusolo ki i beta-kota o asoneki ni alunguludi ndenge. Maji iene i tena kukalakala ni lusolo, se a ta-mu o dicionário, dia madimi avulu ni milongi ia ku tokuesa. O Jimbangi ja Jihova ala ni makina i soneka madimi avulu a ixana (MEPS) mu makina íii, a ta-mu o milongi mu madimi avulu, kioso ki i tunda, kala divulu mu dimi diê.
Mukonda diahi tua mu bhanga o nguzu íii né muéne phala kusoneka madivulu mu madimi ka a zuela ku athu avulu? Mukonda íii iene o vondadi ia Jihova “kuila athu oso a bhuluke, eze mu kuijiia o kidi.”
Kiebhi kia soneka o madivulu metu?
Mukonda diahi tua mu soneka o madivulu metu mu madimi avulu?


text:
Ibhuidisu ia Bibidia io Tambuijile
O kuila hádia tua-nda kala ngó ni unguvulu umoxi ua-nda tumina o ngongo ioso?
Xinganeka o mbote ieji bheka o unguvulu u tumina o ngongo ioso. Lelu kuene athu avulu ene mu tala hadi mukonda dia uadiama, maji athu a mukuá jimvuama, ala ni kitadi kiavulu. Maji o ku kala ni unguvulu ua henda u tumina o ngongo ioso, ueji bhanga ioso phala mundu uoso n’a kale ni kia soko. Mudiê, o kuila ku hádia o athu a-nda tena ku kala ni unguvulu u bhanga kiki?
Tundé ukulu, o jinguvulu ene mu bhanga ioso phala ku bhana ku mundu uâ kota-kota ku jingadiama ioso ia bhindamena, maji a lembua. Saí jinguvulu ene mu tatesa ngó akuâ. (Ndongixi 4:1; 8:9) Maji o Nzambi ua Tena Ioso, ua kanena ku bheka unguvulu ua-nda bhingana o mautuminu moso a ngongo. O nguvulu uê ua-nda tumina kiambote o athu mu kua bhana ioso ia bhindamena.
Ihi ia–nda bhanga o Utuminu ua Nzambi
Jihova Nzambi ua solo nguvulu ia tokala phala ku tumina o ngongo ioso
O kuila mundu uoso lelu ua-nda xikina Jezú kuila nguvulu? Kana. Maji Jihova mukua muanhu. (2 Phetele 3:9) Muéne ua mu bhana kithangana ku athu oso phala ku xikina Jezú kala sobha. Ku hádia Jezú ua-nda buika athu oso a iibha, ni ku bheka ku tululuka ni ku kondama mu ixi ioso.


text:
Disá 2
Nzambi Nanhi?
1. Nzambi ua difu kiebhi?
O Nzambi ia kidi, muene o Mubhangi ua ima ioso. Muéne kene ni dimatekenu nuka ué ua-nda kala ni disukilu. (Jisálamu 90:2) O njimbu iambote i tu sanga mu Bibidia ia mu tokala muéne. (1 Timote 1:11) Tua tokala ku mu bheza ngó muéne, mukonda muéne ua tu bhana o muenhu.—Tanga Dijingunuinu 4:11.
2. Nzambi ua difu kiebhi?
Se-ku muthu ua mono kiá Nzambi, mukonda muéne Nzumbi, kiki kilombolola kuila muéne, ua di tundu ku mienhu ioso mu ixi. (Nzuá 1:18; 4:24) Maji tu tena ku mona o ídifua ia Nzambi, mu ima ioso ia bhange. Mu kifika, o ibundu ni ithulu, i tu londekesa o henda iê ni unjimu uê. O ngongo ioso, ilondekesa o kutena kuê.—Tanga Loma 1:20.
Tu tena ku di longa dingi o ídifua ia Nzambi mu ku tanga o Bibidia. Mu kifika, o Bibidia i tu tangela ihi ia uabhela Nzambi, ni ihi ia mu ibhila, ni kiebhi muéne kia dibhana ni athu ni ihi ia bhanga mu ithangana ia mukuá.—Tanga Jisálamu 103:7-10.
3. O kuila Nzambi uala ni dijina?
Jezú uambe: “Tata ietu uene mu diulu, dijina dié a dixile.” (Matesu 6:9) Né muene Nzambi uala ni majina avulu a ujitu, muéne uala ngó ni dijina dimoxi. Kala dimi, o dijina dia Nzambi a di tumbula mu ukexilu ki u difu. Mu Kimbundu, o dijina dia Nzambi, “Jihova.” Maji saí athu a di tumbula, “Yahweh.”—Tanga Jisálamu 83:18.
Maji saí ji Bibidia, o dijina dia Nzambi, a di katula-mu, ia a bhinganesa-mu o majina a ujitu kala, Ngana, mba Nzambi. Maji kioso kia soneka o Bibidiao dijina dia Nzambi dia kexile-mu 7.000 dia ji veji. Jezú uejidisa o dijina dia Nzambi, kioso kia kexile mu longa athu o mak’â Nzambi.—Tanga Nzuá 17:26.
4. O kuila Jihova uene mu tu suua?
O kuila o hadi ioso ku mundu, ilondekesa kuila Jihova Nzambi, ka tu suu? Saí athu amba kuila, muéne u tu talesa hadi phala ku tu polovala, maji kiki ki kidi kana.—Tanga Tiiaku 1:13.
Nzambi ua bhange o muthu ni ufolo ua ku sola. O kuila tu uabhela o ufolo uetu ua ku sola phala ku sidivila Nzambi? (Josuué 24:15) Maji athu avulu a sola ku bhanga ima ia iibha ku akuâ, mu ku a bhekela hadi iavulu. Jihova u luuala kiavulu mu ku mona o ima ioso ia iibha iene mu bhita.—Tanga Dimatekenu 6:5, 6.
Jihova, Nzambi ua mesena o mbote ietu. Muéne ua mesena kuila tu zediua ku muenhu. Kua kambe ngó bhofele, muéne ua-nda zubha o hadi ioso, ni athu ene mu bhanga o ima ia iibha. Kienhiki muéne ua lungu mu kuehela o hadi mu ngongo. Ku Disá dia 8, tua-nda di longa mukonda diahi muene ua lungu.—Tanga 2 Phetele 2:9; 3:7, 13.
5. Kiebhi ki tu tena o ku zukama kua Nzambi?
Jihova u tu bhinga phala ku mu zukama, bhu kaxi ka misambu. Muéne ua mesena o mbote ia muthu ni muthu. (Jisálamu 65:2; 145:18) Muéne uala polondo phala ku loloka o ituxi. Muéne uejiia o nguzu i tu bhanga phala ku mu belesela, né muene se mu ithangana ia mukuá tu lueza. Kienhiki, sumbala tu akua ituxi, tu tena ku kala ni ukamba uambote ni Nzambi.—Tanga Jisálamu 103:12-14; Tiiaku 4:8.
Mukonda Jihova muéne ua bhana o muenhu uetu, tua tokala ku mu zola kiavulu, athu a mukuá ndenge. (Marku 12:30) Kioso ki uia ni kulondekesa o henda iê kua Nzambi mu ku di longa dingi ia lungu ni muéne, ni ku bhanga ioso ia mesena muéne, kiki kia-nda ku kuatekesa ku mu zukama dingi.—Tanga 1 Timote 2:4; 1 Nzuá 5:3.
DI LONGE DINGI
NJIMBU IAMBOTE IA NZAMBI!
O Kuila Nzambi Uala ni Dijina?
Nzambi uala ni majina avulu a ujitu, mu kifika Muteni-a-ioso, Mubhangi ni Ngana. O vidiu íii ilondekesa o dijina dia Nzambi, di moneka 7.000 ja jiveji ndenge mu Bibidia.


text:
Mukonda Diahi o Jimbangi ja Jihova Kene mu Bhanga Fesa ia Natale?
Ibanzelu ia Iibha
Makutu: O Jimbangi ja Jihova kene mu bhanga fesa ia Natale, mukonda ka xikina kua Jezú.
Kidi: Etu tu Jikidistá. Tu xikina kuila o athu a tena ngó ku bhuluka mukonda dia Jezú dia Kristu.—Ikalakalu 4:12.
Makutu: Enu mua mu uanuna o miji mu ku longa o athu phala ka bhange o fesa ia Natale.
kidi: Etu tua mesena kuila miji ioso i kala kumoxi, ni kikuatekesu kia Bibidia, etu tu a suínisa ku kala ni ukamba uambote mudiâ.
Makutu: Ki mua-nda sanguluka ni ku kala ni kutululuka mu’axaxe k’athu oso a tungu mu ngongo mukonda dia ku kamba ku bhanga o fesa ia Natale.
●Kidi: Etu tuene mu bhanga ioso phala tu kuatekese o athu ni ku dibhana nau kiambote izuua ioso ku muvu. (Jisabhu 11:25; Loma 12:18) Mu kifika, o iônge ietu ni ku boka kuetu ku lombolola kuila tua mu kaiela o kitendelesu kia Jezú: “
Mua tambula ngoho, bhanenu ngoho.” (Matesu 10:8) Kienhiki tu longa kuila, o Utuminu ua Nzambi uene ua-nda tu bhekela o paze mu ixi.—Matesu 10:7.
Mukonda Diahi o Jimbangi ja Jihova Kene mu Bhanga Fesa ia Natale?
Jezú ua tumu phala ku bhanga lembalasa ia kufua kuê, ka tu tumu phala ku bhanga fesa ia uvualukilu uê.—Luka 22:19, 20.
O Jipoxolo ja Jezú ka kexile mu bhanga fesa ia Natale. O divulu, Nova Enciclopédia Católica, diambe kuila,“
o fesa ia Natale a mateka ku i bhanga kuala o mutuameni ua ngeleja ia Katolika Libério ku muvu ua 243 [K.K.],” kioso kia bhiti hama jiiadi ja mivu, tundé kiafu o poxolo ia subhukile mu ixi.
Se ku kima kilondekesa kuila, Jezú uafu ku 25 kia mbeji ia Kaiiadi, o Bibidia ki izuela o kizuua kia mu vuala.
Etu tu xikina kuila Nzambi ka uabhela o fesa ia Natale, mukonda a mateka ku i bhanga ku jiphagão.—2 Kolindo 6:17.
Mukonda Diahi ki mu Difu ni Athu Oso
Athu avulu a bhanga o fesa ia Natale. Mu kidi, ene ejiia kuila, o fesa íii a mateka ku i bhanga ku jiphagão. Maji ka i soneka mu Bibidia. Nange o athu enhá ebhula: Mukonda diahi o Jikidistá ala ni ukexilu uéngi? Mukonda diahi ki mu difu ni athu oso?
O Bibidia i tu suínisa banza kiambote ni ku sunga ‘
kilunji kia fuama.’ (Loma 12:1, 2) O Bibidia i tu longa phala ku bhana valolo ku kidi. (Nzuá 4:23, 24) Sumbala, tua mesena kuijiia o ibanzelu ia akuetu ia lungu ni etu, maji tu kaiela o milongi ia Bibidia, né muene se kiki ki tu bhangesa ku di tungula mua’xaxi k’athu.
Sumbala ki tu bhanga fesa ia Natale, maji tu xila ió a mu i bhanga, mukonda kala muthu uala ni ibanzelu iê ia lungu ni maka enhá. Etu tu xila oso a mesena ku bhanga o fesa ia Natale.
Di longe dingi
Ihi i Longa o Bibidia ia Lungu ni Fesa ia Natale?
Saí Kima Kia Beta-o-Kota o Natale Ndenge


text:
O Kuila Enu mu Kibuka kia Tundu ku América?
O mbonge ietu ku mundu uoso iala ku ixi ia Estados Unidos ia América. Maji o kilunga kietu ki ki tundu ku América, mu ima íii:
- Saí athu a zuela kuila, kibuka, athu a tunda mu ngeleja iéngi ia dikota. O Jimbangi ja Jihova ka tundu mu kibuka kiéngi kana. Mu veji dia kiki, tu xikina kuila tua mu kaiela o phangu ia Jikidistá ja dianga.
- O Jimbangi ja Jihova, a boka o njimbu iambote ni nguzu ioso ku 230 a jixi ndenge. Kuoso-kuoso ku tu kala, tu dianga ku belesela Jihova ni mon’ê, Jezú Kristu, kana o nguvulu ia ixi ia Estados Unidos mba nguvulu iéngi ia ixi.
—Nzuá 15:19; 17: 15, 16.
- O ilongesu ietu i tunda mu Bibidia, ki mutuameni ua ngeleja ua ixi ia Estados Unidos ua i soneka, kana.
—1 Tesalonika 2:13.
- Etu tu kaiela Jezú, ki tu kaiela nguvulu ia ixi kana
—Matesu 23: 8-10.


text:
Disá 10
Jezú ua Belesele mu Ithangana Ioso
O kuila kiene mu ku bhonza ku belesela o jitata jê?— Saí ithangana kiene mu bhonza. Eie uejiia kuila Jezú ua kexile mu belesela Jihova ni jitata jê?— O phangu iê, i tena ku ku kuatekesa ku belesela o jitata jê, né muéne se ki ku bhonza. Tu di longe dingi ia lungu ni phangu iê.
Ande dia Jezú kuíza mu ixi, muéne ua kexile ni Tat’ê Jihova ku diulu. Maji Jezú ua kexile ué ni jitata jê mu ixi. O majina mâ, Zuze ni Madiia. Eie uejiia kiebhi ene kia kituka jitata jê?—
Jihova ua katula o muenhu ua Jezú ku diulu, iu ua u te mu mala dia Madiia, phala Jezú ku mu vuala mu ixi, ni ku kala mu ixi. Kiki kiexile madiuanu! Jezú ua kulu mu mala dia Madiia, kála kiene mu kula o tuana mu mala a ji mama jâ. Mu ku bhita divua dia mbeji, Jezú a mu vuala. Kiene kia kituka Madiia ni muadi’uê Zuze, jitata ja Jezú mu ixi.
Kioso kia kexile ngó ni 12 a mivu, muéne ua bhangele kima kia londekesele kuila muéne ua zolele kiavulu Tat’ê, Jihova. Kiki kia bhitile kioso Jezú ni muiji uê kiendele mu Jeluzaleme, mu fesa ia Phasu. Kioso kia kexile mu vutuka ku bhata, Zuze ni Madiia akexile mu sota Jezú, maji ka mu sange. Eie uejiia kuebhi kua kexile Jezú?—
Mukonda diahi Jezú ua kexile mu tembulu?
Zuze ni Madiia, a vutuka ni lusolo mu Jeluzaleme, mu ku sota Jezú mu ididi ioso. Ene a thandanganhele kiavulu, mukonda ka tenene ku mu sanga. Maji mu ku bhita izuua itatu, a mu sange mu tembulu! Uejiia se mukonda diahi Jezú ua kexile mu tembulu?— Mukonda muenhomo, muéne ueji tena ku di longa dingi ia lungu ni Tat’ê, Jihova. Muéne ua zolele kiavulu Jihova, iu ua mesenene kuijiia kiebhi kia tokalele ku mu belesela. Né muene kioso kia kudile kiá, Jezú ua kexile mu belesela Jihova ithangana ioso. Jezú ua belesele, né muene mu ithangana ia bhonzele. O kuila Jezú ua belesele ué Zuze ni Madiia?— O Bibidia i zuela kuila muéne ua belesele.
Ihi i u tena ku di longa mu phangu ia Jezú?— Eie ua tokala ku belesela o jitata jê, né muene se ki bhonza. Eie ua-nda belesela?—
TANGA MU BIBIDIA IÊ
Luka 1:30-35; 2:45-52
Efezo 6:1
Jihebeleu 5:8


text:
Kikutu Kiê
Dijina Diê ni Ima ia ku Tokala
O dijina diê ni ima ia ku tokala iu ua tumikisa mu kijimbuete kiki, ia-nda kala ngó bhu maku a Watchtower Bible and Tract Society of New York, Inc., mba ku filiiale jê joso ni disukilu dia ku bhanga ioso ia ku tangela kioso ki ua di soneka. Watchtower Bible and Tract Society of New York, Inc. ki i bhana o dijina diê ni ima ia ku tokala ku muthu uéngi, a bhanga ngó kiki se eie u bhinga kikuatekesu mba ku bhinga ku bhanga ngolokela phala ku kumbidila ijila mba itumu mba phala ku tungula makutu mba ku u langa ku mii mba maka engi. O dijina diê ni ima ia ku tokala, ka-nda i sumbisa mba ku i lukalesa.
Kijimbuete kiê
O kijimbuete kiê, ki u bhana kioso ki u jikula konda mu kijimbuete kiki, kiene kia-nda kuatekesa phala ku di zuelesa n’eie mu kijimbuete kiê. Mu kifika, se u jimba o dijina diê dia ku bokona mu kijimbuete kiê mba o senha iê mba u bhinga kikuatekesu phala ku jikula o mutelembe. A-nda bhana kikuatekesu mu kaxi ka njimbu a-nda i tumikisa mu dijina diê.
Cookies
O cookies, phala ku lembalala o ima ia solo o muthu kioso kia bokona mu kijimbuete, jw.org. Mu kifika, o dimi dia uabhela, diala mu kijimbuete, jw.org a i bhaka mu cookie, phala o dimi didi a di sole kioso o muthu kia-nda vutuka mu kijimbuete. O maka a ku tokala ka-nda kala mu cookies, kana.
Encriptação ativa mba JavaScript
O Encriptação ativa, i kuatekesa o jw.org phala o kijimbuete ki kalakale kiambote. Mu ku katula mbote mu scripting, kikuatekesa o jw.org ku bhana itendelesu ni lusolo ku muthu u bokona-mu. O jw.org ki i ta software mu Komputadolo iê mu kaxi ka scripting mba ku bhaka maka a ku tokala sé eie ku tumina.
Encriptação ativa mba JavaScript, ja tokala ku kala ku navegador phala o jw.org i kalakale kiambote. Saí ji navegadores ji kuatekesa ku jikula ni ku jika kijimbuete kia tokala. Tanga o mukanda ua navegador phala kuijiia kiebhi ki u jikula o Encriptação ativa.
Se saí kizuua ku bhinga ku lungulula o kikutu kietu, tua-nda ta o ima íii io lungulule mu mbandu ienii phala ni uijiie o maka u tua katula ni ihi i tu bhanga nau.


text:
Musoso 104: Jezú U Vutuka Ku Diulu
MU KUBHITA izuua Jezú ua monekena ku akaiedi’ê, mu veji javulu. Saí kizuua, 500 ja maxibulu a mu mono. Kioso kia monekena, eie uejiia se ihi Jezú ia ambela? O utuminu ua Nzambi. Jihova ua tumina Jezú mu ixi phala ku longa ia lungu ni Utuminu. Muéne ua kolokota mu ku bhanga íii, katé muene ku difukunukinu diê.
Eie ua lembalala se utuminu ua Nzambi ihi? Kiene, o Utuminu o nguvulu ia kidi ia Nzambi uala ku diulu, Jezú muéne a mu solo Kua Nzambi phala ku kala sobha. Kála ki tua dilongo kia Jezú uedikisa kuma, ua-nda kala sobha iambote, kioso kia disa akua nzala ni ku saka o jihaxi, katé ué muéne ua bheka athu ku muenhu!
Kienhiki, kioso Jezú kia-nda tumina kála sobha mu diulu mu midi ia mivu, o ixi ia-nda kala kiebhi? Kiene, o ixi ioso ia-nda kituka palaízu ia iuka. Ki mua-nda kala dingi ita mba usuéia, mba mauhaxi, mba kufuá. Tuejiia kuma kiki kia-nda kala kidi mukonda Nzambi ua bhange o ixi phala ku kala palaízu, phala athu ku kala-mu ni ku sanguluka. Mukonda dia kiki mu dimatekenu muéne ua bhange o jaludim ia Edene. Jezú ua-nda bhanga ioso ia-ndala Nzambi, mu kusukáko, íii ia-nda di kumbidila.
Kua bhixila o thembu ia Jezú ku vutuka ku diulu. Jezú ua di dikisa ku maxibulu mê mu 40 a izuua. Kienhiki, ene akexile ni kixikinu kuma muéne uala dingi ni muenhu. Maji ande dia ku xisa o maxibulu mê, muéne ua ambela: ‘Kalenu mu Jeluzaleme, katé ki mua-nda tambula o nzumbi ikôla.’ O nzumbi ikôla, o nguzu ia tenena ia Nzambi, ia difu kála mulenge u bhusa, íii ia-nda kuatekesa o akaiedi’ê, phala ku bhanga o vondadi ia Nzambi. Mu kusukáko Jezú uixi: ‘Enu mua tokala kuboka maka alungu ni eme mu ixi ioso katé ku maxokololo.’
Kioso Jezú kia zubha ku zuela, kua bhiti madiuanu. Muéne ua mateka ku banda ku diulu, kála ki ua mu mona bhabha. Kienhiki, o dituta dia mu xiti, o maxibulu katenene dingi ku mona Jezú. Jezú uai ku diulu, kuenhoko muéne ua mateka ku tumina mu kaxaxi ka akaiedi’ê mu ixi.
1 Kolindo 15:3-8; Dijingunuinu 21:3, 4; Ikalakalu 1:1-11.
Ibhuidisu
- Mu kizuua kimoxi maxibulu akuxi a monene Jezú
- O Utuminu ua Nzambi ihi
- Mu izuua ikuxi ia monekena Jezú ku maxibulu mê
- Ande dia ku xisa o maxibulu mê
- Ihi ia mu bhita mu fikula
Ibhuidisu ia mukua
- Tanga 1 Kolindo 15:3
Mukonda diahi o poxolo Phaulu ua tenene ku zuela ni kidielelu kioso kia lungu ni difukunukinu dia Jezú? Lelu o Jikidistá a tokala ku zuela ia lungu ni ihi ni kidielelu kioso? (1 Kol. 15:4, 7, 8; Iza. 2:2, 3; Mat. 24:14; 2 Tim. 3:1-5)
- Tanga Ikalakalu 1:1
Katé kuebhi kua bhixila o kikalakalu kia kuboka, kála kia ki tange mu divulu dia Ikalakalu 1:8? (Ikalakalu 6:7; 9:31; 11:19-21; Kol. 1:23)


text:
KIBHUIDISU KIA 7
Ihi ia kanena o Bibidia ia lungu ni izuua ietu?
“Akua’xi imoxi a kà di kuata ni akua’xi iamukuá; kilômbo kia kà balukila kilômbo kiamukuá . . . Ima ioso iíi-phe dimatekenu ngó dia malamba, kala misusu ia muhatu ua-nda kuvuala.”
Matesu 24:7, 8
“Bhua kà tukuluka jipolofeta javulu ja makutu, ji kala mu jimbidisa mundu uavulu. Mukonda dia úsueia kuvula, ku kala athu avulu, o’henda iâ i zonda.”
Matesu 24:11, 12
‘O ki mu ívua ita ni minangu ia ita, ki mu ki tukumuke, mukonda im,’iíi i bhinga i dianga ku bhita, o dizubhilu-phe kiluua.’
Marku 13:7
“Ku ididi imoxi-mu, oxi ia-nda tunguta kiavulu; ku ididi iamukua ku bhita jinzala ni mabhebhu. Ku kala madiuanu ma kuatesa uôma, athu a kà mona ijimbuete ni isumua iònene ku diulu.”
Luka 21:11
‘Mu izuua isukidila-ku kua-nda kuíza jithembu jabhonzo. Kuma athu a kà kala azodi a ene ngó, injenji, akua ukumbu, a ténda akuâ, a nonga, a xibhaka tata ni mama, a kamba ku sakidila, a kamba ujitu ua Maka a Nzambi. Ka moneka henda ia muthu, kene ku loloka, akua ku tatela ngó akuâ, keji kufikisa jihanji, a kaka, a di zemba ni ima iambote. En’ia a bhanga ufe, a thathamana, a vula izala. A kala azodi ia jivondadi jâ, ki azodi a Nzambi, kana! Ku kanga a kuata kídifua kala kia ku xila Nzambi, maji ki kalakala o kutena kua Nzambi-phe, a ditunu-kiu. Athu a kala kiki, ua sondoloka.’
2 Timote 3:1-5


text:
UKEXILU UETU UA UKIDISTÁ NI UKUNJI UETU–MILONGI PHALA O IÔNGE kaiiadi 2016
Sample Presentations
Ifika ia bhebhuluka ia Mulangidi! ni ifika ia mbandu longa o kidi, izuela se nanhi u tu bhekela o hadi. Sola o jindunge, phala kusoneka i ua-nda zuela.
O VALOLO IA MAK’Â NZAMBI
“Tu Bande ku Mulundu ua Jihova”
O polofeta Izaia ua jimbulula kuila, o mauta a-nda bhiluka matemu, kiki kilombolola kuila, o mundu ua Jihova ua-nda kala ni kutululuka kua kidi. (Izaia 2:4)
UENDELU UA UKIDISTÁ
Kubandekesa o Uhete Uetu mu Ukunji
—Longa ni Uhete ni Divulu “Kala mu Henda ia Nzambi”
O divulu “Henda ia Nzambi,” di kuatekesa o maxibulu a Bibidia kuxinganeka kiebhi kia tokala kukumbidila o itumu ia Bibidia mu kizuua ni kizuua.
O VALOLO IA MAK’Â NZAMBI
Ikanenu ia Lungu ni Mexiia ia Dikumbidila
O polofeta Izaia ua kanene kuila, o Mexiia ueji boka ku Ngalileia. Jezú ua kumbidila o kikanenu kiki kioso kiendele njila ia lebha mu kuboka ni kulonga o njimbu iambote.
UENDELU UA UKIDISTÁ
“Eme’ami-ú, Ngana, Ngi Tume Eme!”
Kiebhi ki tu tena o ku kaiela o phangu ia phange willing ni kixikana kia polofeta Izaia? Ejiia dingi ia lungu ni phangu ia miji ene muia mu boka mu ididi mua bhindamena aboki.
O VALOLO IA MAK’Â NZAMBI
Ixi Ioso ia Kézala ni Kuijiia Kua Lungu ni Jihova
Kiebhi o kikanenu kia Izaia kia lungu ni palaízu mu ixi, kia dikumbidila m’ukulu, lelu ni kiebhi kia-nda dikumbila ku hádia?
UENDELU UA UKIDISTÁ
O Milongi ia Nzambi i Zubha o Kathombo
Kiiadi kia athu exile jinguma m’ukulu, lelu a kituka jiphange mu nzumbi—kidifua kia kutena kia mulongi ia Nzambi.
O VALOLO IA MAK’Â NZAMBI
Muéne ua Tumina mu Ukexilu ua Iibha, a mu Tambula o Ungana
Kiebhi Sebena kieji londekesa o ungana uê? Mukonda dia Jihova ua mu katuile ku ungana anga u tumbika-ku Eliiakime?


text:
Ihi i Tena Kukuatekesa o Muthu Kudibhana valolo
O KABUETELE a mu vuala kindala, kala luua ni nguzu. Kioso kia tu vuala, ima ioso a kexile mu tu bhangela-iu ku jitata jetu. Kioso ki tua mateka o kuenda, tua kexile mu mona o athu kála mazonda. Se jitata jetu ki ji kexile bhu mbandu, ene exile mu tu kusa. Maji ki tu kexile mu kala ni uôma, kioso ki tua kexile kumoxi ni mam’etu mba tat’etu.
Mu undenge uetu, tua kexile mu divua kiambote kioso o jitata jetu kia kexile mu tu londekesa henda ni ku tu ximana. Kioso ki tua kexile mu mona o henda ia jitata jetu ko kuetu, tua kexile mu divua kála imbuá kia mona ngana iê. Kioso kia kexile mu tu ximana, tua kexile mu divua kiambote ni kubhanga dingi ima ia uabha.
Kioso ki tua kulu, o makamba metu a tu kuatekesa ué kudibhana valolo. Tua kexile mu divua kiambote mu kukala bhu mbandu iâ, ki tuexile mu kala ni uôma ua kuia mu xikola.
O ibanzelu íii, i jimbulula kiambote kiebhi o jitata kia tokala ku sasa o tuana. Maji saí minzangala kene mu sanga makamba avulu ambote, saí ué tumbonga kejiia o henda ia jitata jâ. Diminga * uambe: “Kioso ki ngi mona jifoto ja miji ia sanguluka, ia mu bhanga kumoxi o ima, ngamba kiki: ‘Ai ué! Tamanu nga kexile ni muiji kála iú mu undenge uami, ngeji sanguluka kiavulu.’” Nange kiene ué ki uene mu divua.
MAKA A DIBHANA NA-U O ATHU A KAMBE KU A SASA KIAMBOTE
Nange kioso ki ua mateka kukula, eie ku kexile mu dibhana valolo. Nange ka ku zolele, ka kexile mu ku ximana ku jitata jê ni makamba. Nange u dilembalala mam’enu ni tat’enu ku dikuata, katé kia disenge, eie u divua kala eie ua a bhangesa ku disenga. Ki kiene ngó, nange o jitata jê exile mu ku xinga mba mu ku beta.
Kiebhi kia divua o muthu a kambe ku mu sasa kiambote? Saí iá a di ta ku makanha, amukuá a nua kiavulu mu unzangala uâ. Amukuá a di ta mu ibuka ia jibandi, phala kusanga o kisangusangu ku muenhu. Saí minzangala, a sota kusakana selu phala kusanga o kuzediua. Maji o minzangala a bhanga kiki, a disenga uá ni lusolo, o kudisenga-phe kuku, ku a bhangesa dingi kudisuuata.
O minzangala kene mu di ta ku ima ia iibha kala o makanha, o jidroga ni uhôlua, maji ka a sase kiambote, mu ku kula kuâ ka dibhana uá valolo. Ana uambe: “Eme ki ngi kexile mu dibhana valolo, mukonda mam’etu ua kexile mu ngi tangela ithangana ioso kuila ngi kiôua. Muéne kexile mu londekesa kuila ua ngi zolele.”
O ukexilu ua tu sase ki uene ngó u bhangesa o muthu kukamba kudibhana valolo. Tu tena ku kamba kudibhana valolo, mukonda dia ku disenga, ibhidi ijila mu kukuka, mba mukonda dia ku iibha o pholo. O ima ioso iii, i tena ku katula o kisangusangu kietu, ni kuzanga o ukamba uetu ni akuetu. Ihi-phe i tena kukuatekesa o muthu kudibhana valolo?
NZAMBI U TU KUATEKESA
Tua tokala kuijiia kuila tuala ni kikuatekesu. Etu oso tuala ni muthu ua mesena ku tu kuatekesa
Bhu kaxi ka polofeta Izaia, Nzambi uambe: “Kana kukala ni uoma, kuma eme ngala bhuamoxi n’eie; kana kubhuuama, mbata eme ngala ngi Nzambi ié; eme ngi ku suinisa, hé ngi ku kuatekesa, anga ngi ku fikidila ni lukuaku luami lua kadilu, lua kuiuka kuami.” (Izaia 41:10, 13) Kisangusangu kia dikota, kuijiia kuila Nzambi ua mesena ku tu bhana o lukuaku luê lua kadilu phala ku tu kuatekesa! Ki tu bhingi dingi kukala ni uôma!
Mu Bibidia muala misoso ia athu, abhezi a Nzambi a bhitile mu ibhidi iavulu, maji Nzambi ua a kuatekesa. Hana, manh’â Samuuele, ua divuile kála ka kexile ni valolo, mukonda ka tenene kuvuala. Exile mu mu xonguena mukonda dia kukamba o kuvuala. Mukonda dia kiki, Hana ua kexile mu dila kiavulu, ka kexile dingi mu dia. (1 Samuuele 1:6, 8) Maji kioso kia sambe kua Nzambi, muéne ka divu dingi kia iibha kana.—1 Samuuele 1:18.
Sobha Davidi, saí ithangana ka kexile ué mu dibhana valolo. Mu mivu iavulu, Sobha Saulu ua kexile mu mu sota phala ku mu jibha. Mu ithangana iavulu, Davidi hinu uafu maji ua bhuluka. Muéne ua kexile mu divua kála ua bôba mu dijiia dia menha mukonda dia ibhidi. (Jisálamu 55:3-5; 69:1) Maji né muene kiki, muéne ua soneka: “Ngi zeka ni kutululuka, ngiia muene ku kilu; mukonda eie u Jihova uala ku ng’inga; né ku ubheka uami ngala bhua kondama.”—Jisálamu 4:8.
Hana ni Davidi a takula kua Jihova o itateku iâ ioso, Jihova ua a kuatekesa. (Jisálamu 55:22) Kiebhi ki tu tena kukaiela o phangu iâ lelu?
NDUNGE JITATU JI TENA KUKUATEKESA O MUTHU KUDIBHANA VALOLO
1. Dielela kua Jihova, Tat’etu.
Jezú ua tu tendelesa kuijiia kiambote Tat’ê, o “Nzambi ia kidi imoxi-èlele.” (Nzuá 17:3) O poxolo Phaulu ua tu tangela kuila, Nzambi “kana muthu ua mu kala dikanga.” (Ikalakalu 17:27) O Tiiaku ua soneka: “Zukamenu kua Nzambi, muène u mi zukama enu.”—Tiiaku 4:8.
O kuijiia kuila tuala ni Tat’etu mu diulu ua tu zolo kiavulu, ku tu kuatekesa kudibhana valolo. Mu kidi, ku bhinga thembu phala kudielela kua Nzambi, maji athu avulu a mono kuila o kudielela kua Nzambi kua kuatekesa. Mu kifika, Manda uambe: “Kioso Jihova kia kituka Tat’etu ia kazola, nga tenene ku mu tangela ioso ia kexile ku muxima uami ni kilunji. Kiki kia ngi tululukisa o muxima!”
Madiia uambe: “Jihova muéne ua ngi kuatekesa kioso tata jami kia ngi bhana dikunda. Nga kexile mu zuela ni Jihova ni ku mu bhinga phala ku ngi kuatekesa kudibhana ni ibhidi iami. Muéne ua ngi kuatekesa.” *
2. Kala u dikamba dia ió a mu sidivila Nzambi.
Jezú ua longo o maxibulu mê kudimona kála jiphange. Muéne uambe. “Enu oso mu jiphange.” (Matesu 23:8) Muéne ua mesenene kuila o maxibulu mê a dizola mu kidi, a kala muiji.
Mu ilunga ia Jimbangi ja Jihova, ua-nda sanga-mu athu a dizolo mu kidi, a dikuatekesa, ala kála jindandu. (Jihebeleu 10:24, 25) Athu avulu ene mu sokesa o iônge ia Jimbangi ja Jihova ni milongo iambote.
Eva uambe: “Nga kexile ni dikamba dia kazola mu kilunga, muéne uevuile o ndolo i nga kexile mu kuívua. Muéne ua kexile mu kuívua ioso i nga kexile mu zuela, ua kexile mu ngi tangela o Bibidia ni kusamba. Muéne ua kexile mu bhanga ioso phala ki ngi kale ubheka. Muéne ua ngi suínisa kuzuela ni kukatula ioso ia kexile mu ngi tatesa o muxima. Ni kikuatekesu kiê-muene, nga mateka kudibhana valolo.” Madiia uambe dingi: “Mu kilunga nga sange-mu ‘tata ni mama.’ Ene a ngi talatala kiambote, a ngi bhanene valolo.”
3. Zola akuenu, bhanga-u mbote.
O kuzola akuetu ni kua bhanga mbote, kubhekela ukamba uambote. Jezú uambe: “O kubhana kota mu kuzediuisa, o kutambula ndenge.” (Ikalakalu 20:35) Sé phata, tua-nda mona kuila kioso ki tu zola akuetu, ene uá a tu zola. Jezú uambela o jixibulu jê, uixi: ‘Bhanenu akuenu, ene ué a-nda mi bhana.’
Kioso ki tu zola akuetu, akuetu ué a tu zola, kiki ki tu bhangesa kudivua kiambote. O Bibidia i zuela kuila “o henda ki ia kà bhua.” (1 Kolindo 13:8) Katidi uambe: “Ng’ejiia kuila o ibanzelu ia iibha i ngi banza ko kuami, makutu. O kukuatekesa akuetu mu ku a bhanga mbote, ia ngi kuatekesa kutolola o ibanzelu íii ia iibha. Ngi sanguluka kiavulu kioso ki ngi kuatekesa akuetu.”
ATHU OSO MU NGONGO KA-NDA KALA DINGI NI UÔMA
O jindunge ji tua tange ku dima, kifua ki ji tena kuzubha o ibhidi ietu ioso kana. Maji ji tena ku tu kuatekesa kiavulu. Madiia uambe: “Saí ithangana ngene hanji mu divua kia iibha, maji lelu nga beta kusanguluka m’ukulu ndenge. Ng’ejiia kuila Nzambi ua ngi zolo, ngala ni makamba avulu a kazola, a ngi kuatekesa kumona kuila ngala ni valolo iavulu.” Madiia kiene ué kiene mu divua. Muéne uambe: “Saí ithangana ngene hanji mu luuala, maji ngala ni jiphange mu kilunga a tena ku ngi kuatekesa kudivua kiambote. O kia beta-o-kota, ngala ni Tat’etu mu diulu, ngene mu zuela nê izuua ioso. Kiki kikuatekesu kia dikota.”
O Bibidia i tu tangela kuila, o ixi ia-nda kala palaízu kana muthu ua-nda kala ni uôma ua kima
Kuala dingi kikuatekesu kia mukuá kia beta-o-kota. O Bibidia i tu tangela kuila, o ixi ia-nda kala palaízu. Kuenhoko, kana muthu ua-nda kala ni uôma ua kima. O Bibidia iambe: “A k’èla kiá, muthu u xikama bhoxi dia muvidi uê, muthu u xikama bhoxi dia mufiku uê, o u a kuatesa uôma ka moneka.” (Mikeia 4:4) Mu palaízu kana muthu ua-nda tu kuatesa uôma mba ku tu kuama. Katé muene ni ibanzelu ia iibha ia ima ia bhiti m’ukulu, ‘ki ia-nda kuiza dingi mu kilunji.’ (Izaia 65:17, 25) Nzambi ni Mon’ê, Jezú Kristu a-nda bheka o “kutululuka.” Kienhiki o ‘kuiuka ni kunhoha ni kukondama’ kua-nda kala-ku mu thembu joso.


text:
Kukalakala ni JW.ORG
Katula mbote mu jw.org mu kuijiia kukalakala ni jifalamenda jê joso.
Kusanga Divulu
Sanga o divulu di ua mu sota mu kukaiela o jindunge jiji. Ijiia kiebhi ki u tena kusota diambu, mulangidi mba despertai, ukexilu muala o divulu, mba milongi mu jw.org.
Sanga Milongi mu Madimi Éngi
Ijiia kiebhi ki u tena kulungulula o dimi dia site ni kiebhi ki u tena kusanga divulu mu dimi di ua mesena.
Kutokuesa mu JW.ORG ni Kikuatekesu Kia Smartphone Mba Tablet
Ijiia kiebhi ki u tena kutokuesa ni jimenu, kutanga madivulu ni bibidia online ni kuívua audiu.
Sanga Milongi mu Dimi Dia Ijimbuete
Itendelesu i tena ku ku kuatekesa kusanga madivulu mu dimi dia ijimbuete mba kusola dimi dia ijimbuete.